รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 20 ธันวาคม 2565
วันอังคารที่ 20 ธันวาคม 2565
20/12/2565
สรุปข่าวการประชุมคณะรัฐมนตรี 20 ธันวาคม 2565
พลเอก ประยุทธ์  จันทร์โอชา นายกรัฐมนตรี    เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (20 ธันวาคม 2565) เวลา 09.00 น. พลเอก ประยุทธ์ จันทร์โอชา นายกรัฐมนตรี  เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างประกาศกระทรวงมหาดไทย เรื่อง การให้ใช้บังคับผังเมืองรวมเมือง พ.ศ. ....
2.  เรื่อง  ร่างประกาศกระทรวงมหาดไทย เรื่อง การให้ใช้บังคับผังเมืองรวมนนทบุรี พ.ศ. ....
3.  เรื่อง  ร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. ....
4.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏร้อยเอ็ด (ฉบับที่..) พ.ศ. ....
5.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุย วิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏลําปาง (ฉบับที่..) พ.ศ. ....
6.  เรื่อง  ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับ พลเมืองใช้ร่วมกันในท้องที่ตําบลนาจอมเทียน อําเภอสัตหีบ จังหวัดชลบุรี พ.ศ. ....
7.  เรื่อง  ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กําหนด (ฉบับที่ ..) พ.ศ. .... (ยกเว้นค่าธรรมเนียมการใช้ยานยนตร์บนทางหลวงพิเศษในช่วงเทศกาลปีใหม่ของ ปี พ.ศ. 2566)
เศรษฐกิจ-สังคม
8.  เรื่อง  การทบทวนมติคณะรัฐมนตรีที่เกี่ยวข้องกับพื้นที่ชุ่มน้ํา
9.  เรื่อง  รายงานความคืบหน้าโครงการจัดสร้างพิพิธภัณฑ์องค์ความรู้เรื่องไม้มีค่าเพื่อประโยชน์ของแผ่นดิน และหอประชุมอเนกประสงค์นานาชาติเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก
10.  เรื่อง  สรุปผลการดําเนินการเรื่องร้องทุกข์และรับข้อคิดเห็นจากประชาชน ประจําปี งบประมาณ พ.ศ.2565
11.  เรื่อง  มาตรการเร่งด่วนด้านพลังงานเพื่อบรรเทาผลกระทบต่อประชาชนจากสถานการณ์ ราคาพลังงาน สําหรับค่าไฟฟ้าประจําเดือนตุลาคมถึงธันวาคม 2565
12.  เรื่อง  ขอยกเว้นการปฏิบัติตามมติคณะรัฐมนตรีเมื่อวันที่ 26 มกราคม 2559 เพื่อให้การ ไฟฟ้าฝ่ายผลิตแห่งประเทศไทยยุติการดําเนินโครงการไฟฟ้าพลังน้ําบ้านจันเดย์
13.  เรื่อง  การจัดทําโครงการบ้านพักข้าราชการ (บ้านหลวง) ของกระทรวงการพัฒนาสังคม และความมั่นคงของมนุษย์ ภายใต้แผนแม่บทการพัฒนาที่อยู่อาศัยระยะ 20 ปี (พ.ศ. 2560 - 2579)
14.  เรื่อง  วาระแห่งชาติ เรื่อง การป้องกันและแก้ไขปัญหาการข่มขืนกระทําชําเราและการ ล่วงละเมิดทางเพศ
15.  เรื่อง  การทบทวนมติคณะรัฐมนตรีเพื่อปรับปรุงหลักเกณฑ์การดําเนินโครงการให้ความ ช่วยเหลือทางการเงินแก่ผู้ประกอบกิจการใน 3 จังหวัดชายแดนภาคใต้ (ปรับปรุงใหม่)
16.  เรื่อง  การจัดตั้งกรมการเปลี่ยนแปลงสภาพภูมิอากาศและสิ่งแวดล้อม
17.  เรื่อง  การขยายระยะเวลามาตรการบรรเทาผลกระทบราคาก๊าซปิโตรเลียมเหลว (LPG) โครงการยกระดับความช่วยเหลือส่วนลดค่าซื้อก๊าซหุงต้มแก่ผู้มีรายได้น้อย ผ่านบัตรสวัสดิการแห่งรัฐ
18.  เรื่อง  การดําเนินโครงการเพื่อมอบเป็นของขวัญปีใหม่ พ.ศ. 2566 ให้แก่ประชาชน
19.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 20/2565 และผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 31/2565
20.  เรื่อง  การยกเว้นค่าผ่านทางพิเศษตามประกาศกระทรวงคมนาคมกําหนดอัตราค่าผ่านทางพิเศษของทางพิเศษบูรพาวิถี และทางพิเศษกาญจนาภิเษก (บางพลี – สุขสวัสดิ์) ในช่วงเทศกาลปีใหม่ พ.ศ. 2566
21.  เรื่อง  ของขวัญปีใหม่ ปี 2566 (จํานวน 19 หน่วยงาน)
22.  เรื่อง  การดําเนินโครงการบรรพชาอุปสมบทถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
23.  เรื่อง  ขอรับจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น (กระทรวงพลังงาน)
ต่างประเทศ
24.  เรื่อง  แผนการปฏิบัติตามข้อเสนอแนะที่ไทยตอบรับและคํามั่นโดยสมัครใจภายใต้กลไก Universal Periodic Review (UPR) รอบที่ 3 (พ.ศ. 2564 – 2568)
25.  เรื่อง  ขอความเห็นชอบแผนการดําเนินงาน กรอบงบประมาณ การจัดงาน Expo 2025 Osaka Kansai ณ นครโอซากา ประเทศญี่ปุ่น
26.  เรื่อง  การจัดทําร่างโครงการแลกเปลี่ยนทางวัฒนธรรมระหว่างรัฐบาลแห่ง ราชอาณาจักรไทยกับรัฐบาลแห่งสาธารณรัฐอินเดีย ระหว่างปี พ.ศ. 2565 – 2570
แต่งตั้ง
27.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับ ทรงคุณวุฒิ (กระทรวงวัฒนธรรม)
28.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
29.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงยุติธรรม)
30.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงแรงงาน)
31.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงศึกษาธิการ)
32.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
33.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
34.  เรื่อง  การแต่งตั้งประธานกรรมการและกรรมการผู้ทรงคุณวุฒิในคณะกรรมการ สถาบันวิจัยและพัฒนาพื้นที่สูง
35.  เรื่อง  แต่งตั้งกรรมการผู้ทรงคุณวุฒิในคณะกรรมการกองทุนเพื่อความปลอดภัยในการใช้ รถใช้ถนน
36.  เรื่อง  การแต่งตั้งกรรมการผู้ทรงคุณวุฒิในคณะกรรมการส่งเสริมศิลปะร่วมสมัย ตาม พระราชบัญญัติส่งเสริมศิลปะร่วมสมัย พ.ศ. 2551
37.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงพาณิชย์)
38.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหาร ระดับสูง (กระทรวงอุตสาหกรรม)
39.  เรื่อง  แต่งตั้งข้าราชการการเมือง (กระทรวงเกษตรและสหกรณ์)
__________________________________________
กฎหมาย
1. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมเมืองพังงา พ.ศ. ....
คณะรัฐมนตรีมีมติเห็นชอบร่างประกาศกระทรวงมหาดไทย เรื่อง การให้ใช้บังคับผังเมืองรวมเมืองพังงา พ.ศ. .... ตามที่กระทรวงมหาดไทย (มท.) เสนอ และให้ดําเนินการต่อไปได้ และให้กระทรวงมหาดไทยรับความเห็นของกระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงสาธารณสุข และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างประกาศกระทรวงมหาดไทยฯ ตามที่ มท. เสนอเป็นการกําหนดให้ใช้บังคับผังเมืองรวม ในท้องที่ตําบลนบปริง ตําบลถ้ําน้ําผุด ตําบลท้ายช้าง ตําบลตากแดด และตําบลเกาะปันหยี อําเภอเมืองพังงา จังหวัดพังงา เพื่อใช้เป็นแนวทางในการพัฒนาและการดํารงรักษาเมือง และบริเวณที่เกี่ยวข้องหรือชนบทในด้านการใช้ประโยชน์ในทรัพย์สิน การคมนาคมและการขนส่ง การสาธารณูปโภค บริการสาธารณะ และสภาพแวดล้อม ให้สอดคล้องกับการพัฒนาระบบเศรษฐกิจและสังคมของประเทศตามแผนพัฒนาเศรษฐกิจและสังคมแห่งชาติรวมทั้งสอดคล้องกับนโยบายของจังหวัดพังงาและมาตรการในการส่งเสริมและพัฒนาชุมชนเมืองให้เป็นศูนย์กลางการบริหารและการปกครอง การส่งเสริมและพัฒนาการท่องเที่ยวโดยดํารงรักษารูปแบบการตั้งถิ่นฐานที่เป็นเอกลักษณ์ของชุมชน และได้มีการกําหนดแผนผังและการใช้ประโยชน์ที่ดินภายในเขตผังเมืองรวมจําแนกออกเป็น 9 ประเภท ซึ่งแต่ละประเภทจะกําหนดลักษณะกิจการที่ให้ดําเนินการตามวัตถุประสงค์การใช้ประโยชน์ที่ดินแต่ละประเภทนั้น ๆ รวมทั้งกําหนดประเภทหรือชนิดของโรงงานที่ให้ดําเนินการในที่ดินแต่ละประเภท ตลอดจนกําหนดการใช้ประโยชน์ที่ดินตามแผนผังโครงการคมนาคมและขนส่ง ซึ่งกระทรวงมหาดไทยได้ดําเนินการตามขั้นตอนที่กําหนดไว้ในพระราชบัญญัติการผังเมือง พ.ศ. 2562 แล้ว และคณะกรรมการผังเมืองได้มีมติเห็นชอบด้วยแล้ว
สาระสําคัญของร่างประกาศ
กําหนดให้ใช้บังคับผังเมืองรวมเมืองพังงา ในท้องที่ตําบลนบปริง ตําบลถ้ําน้ําผุด ตําบลท้ายช้าง ตําบลตากแดด และตําบลเกาะปันหยี อําเภอเมืองพังงา จังหวัดพังงา โดยมีวัตถุประสงค์เพื่อใช้เป็นแนวทางในการพัฒนา และการดํารงรักษาเมืองและบริเวณที่เกี่ยวข้องหรือชนบท ในด้านการใช้ประโยชน์ในทรัพย์สิน การคมนาคมและการขนส่ง การสาธารณูปโภค บริการสาธารณะ และสภาพแวดล้อม เพื่อให้สอดคล้องกับการพัฒนาระบบเศรษฐกิจและสังคมของประเทศตามแผนพัฒนาเศรษฐกิจและสังคมแห่งชาติ ซึ่งมีรายละเอียด ดังนี้
1. กําหนดให้ผังเมืองรวมเมืองพังงา มีนโยบายและมาตรการเพื่อจัดระบบการใช้ประโยชน์ที่ดิน โครงข่ายคมนาคมขนส่งและบริการสาธารณะให้มีประสิทธิภาพสามารถรองรับและสอดคล้องกับการขยายตัวของชุมชนในอนาคต รวมทั้งส่งเสริมพัฒนาเศรษฐกิจ โดยมีสาระสําคัญดังต่อไปนี้
1.1 ส่งเสริมและพัฒนาชุมชนเมืองให้เป็นศูนย์กลางการบริหารและการปกครองของจังหวัด
1.2 ส่งเสริมการพัฒนาด้านที่อยู่อาศัยและพาณิชยกรรมให้สอดคล้องกับการขยายตัวของชุมชนและระบบเศรษฐกิจของจังหวัด
1.3 ส่งเสริมและพัฒนาการบริการทางสังคม การสาธารณูปโภค และสาธารณูปการให้เพียงพอและได้มาตรฐาน รวมทั้งขยายพื้นที่เพื่อการพัฒนาเมืองให้สัมพันธ์กับถนนและการให้บริการสาธารณูปโภคและสาธารณูปการ
1.4 ส่งเสริมและพัฒนาการท่องเที่ยว
1.5 ดํารงรักษารูปแบบการตั้งถิ่นฐาน วิถีชีวิตดั้งเดิม ซึ่งเป็นเอกลักษณ์ของชุมชน
1.6 อนุรักษ์ทรัพยากรธรรมชาติและสิ่งแวดล้อม
2. กําหนดประเภทการใช้ประโยชน์ที่ดินออกเป็น 9 ประเภท ดังนี้
ประเภท
วัตถุประสงค์
1. ที่ดินประเภทที่อยู่อาศัยหนาแน่นน้อย (สีเหลือง)
- เป็นพื้นที่รอบนอกชุมชนเมืองต่อจากพื้นที่อยู่อาศัยหนาแน่นปานกลาง มีวัตถุประสงค์เพื่อให้เป็นที่อยู่อาศัยที่เบาบางที่มีสภาพแวดล้อมที่ดี รวมทั้งรองรับการขยายตัวด้านการอยู่อาศัยในอนาคตซึ่งมีการก่อสร้างอาคารอยู่อาศัยได้ทุกประเภท เช่น บ้านเดี่ยว บ้านแฝด ห้องแถว ตึกแถว บ้านแถว หอพัก อาคารชุด อาคารอยู่อาศัยรวม โดยมีข้อจํากัดเรื่องขนาดพื้นที่ของอาคารซึ่งต้องไม่ใช่อาคารขนาดใหญ่ และมีความสูงของอาคารไม่เกิน 15 เมตร เว้นแต่ในบริเวณหมายเลข 1.4 ให้มีความสูงของอาคารไม่เกิน 9 เมตร
2. ที่ดินประเภทที่อยู่อาศัยหนาแน่นปานกลาง (สีส้ม)
- เป็นพื้นที่บริเวณต่อเนื่องหรือล้อมรอบพื้นที่อยู่อาศัยหนาแน่นมาก มีวัตถุประสงค์เพื่อให้เป็นที่อยู่อาศัยหนาแน่นปานกลางในการรองรับการอยู่อาศัยบริเวณที่ต่อเนื่องจากศูนย์กลางพาณิชยกรรมซึ่งมีการสร้างที่อยู่อาศัยได้ทุกประเภท เช่น บ้านเดี่ยว บ้านแฝด ห้องแถว ตึกแถว บ้านแถว หอพัก อาคารชุด อาคารอยู่อาศัยรวม โดยมีข้อจํากัดขนาดพื้นที่อาคารอยู่อาศัยต้องไม่ใช่อาคารสูงหรืออาคารขนาดใหญ่สําหรับในระยะ 50 เมตร จากริมถนนมนตรีกําหนดให้มีความสูงของอาคารไม่เกิน 9 เมตร
3. ที่ดินประเภทพาณิชยกรรมและที่อยู่อาศัยหนาแน่นมาก (สีแดง)
- เป็นพื้นที่ศูนย์กลางด้านพาณิชยกรรมของเมืองพังงามีวัตถุประสงค์เพื่อเป็นศูนย์กลางพาณิชยกรรมหลักเพื่อส่งเสริมความเป็นศูนย์กลางทางการค้า และการบริการของชุมชน ประกอบด้วย ตลาด ศูนย์การค้าสํานักงาน โรงแรม โดยมีข้อจํากัดเรื่องความสูงของอาคารซึ่งต้องไม่ใช่อาคารสูง รวมทั้งกําหนดให้เป็นที่อยู่อาศัยหนาแน่นมากเพื่อรองรับการประกอบกิจการดังกล่าว
4. ที่ดินประเภทชนบทและเกษตรกรรม (สีเขียว)
- เป็นพื้นที่ฉนวน (Buffer Zone) ของชุมชนให้คงสภาพชนบทและประกอบอาชีพเกษตรกรรม มีวัตถุประสงค์เพื่อเป็นพื้นที่เกษตรกรรม เช่น การทํานา ทําไร่ เลี้ยงสัตว์ การสงวนรักษาพื้นที่เกษตรกรรม และการส่งเสริมเศรษฐกิจการเกษตรโดยมีข้อจํากัดเรื่องความสูงของอาคารซึ่งต้องมีความสูงไม่เกิน 9 เมตร
5. ที่ดินประเภทที่โล่งเพื่อนันทนาการและการรักษาคุณภาพสิ่งแวดล้อม (สีเขียวอ่อน)
- เป็นพื้นที่โล่ง และพื้นที่ตามธรรมชาติที่มีวัตถุประสงค์ในการกําหนดพื้นที่ไว้เพื่อให้ชุมชนมีสภาพแวดล้อมที่ดี มีอากาศบริสุทธิ์ มีที่พักผ่อนหย่อนใจ เพื่อให้ประชาชนมีสุขภาพที่สมบูรณ์ มีคุณภาพชีวิตที่ดี ประกอบด้วยที่โล่ง 3 ลักษณะ คือ บริเวณเขาวง เขาช้าง เขาหลักเมือง และเขางุ้ม ให้ใช้ประโยชน์ที่ดิน เพื่อนันทนาการ การรักษาคุณภาพสิ่งแวดล้อมสภาพภูมิทัศน์ของเมือง และการท่องเที่ยวเท่านั้น บริเวณสวนสาธารณะเฉลิมพระเกียรติเนื่องในโอกาสมหามงคลพระราชพิธีบรมราชาภิเษก สวนกาญจนาภิเษก เทศบาลเมืองพังงา และสวนสมเด็จพระศรีนครินทร์ จังหวัดพังงา ให้ใช้ประโยชน์ที่ดินเพื่อเป็นแหล่งพักผ่อนหย่อนใจและสวนสุขภาพเท่านั้น และบริเวณสนามกีฬากลางองค์การบริหารส่วนจังหวัดพังงาและหนองน้ําสาธารณะ ให้ใช้ประโยชน์ที่ดินเพื่อสนามกีฬาและการพักผ่อนหย่อนใจเท่านั้น
6. ที่ดินประเภทอนุรักษ์ป่าไม้ (สีเขียวอ่อนมีเส้นทแยงสีขาว)
- เป็นพื้นที่ตามกฎหมายว่าด้วยการป่าไม้ และพื้นที่ของเอกชนที่อยู่ในบริเวณดังกล่าว กรณีที่ดินของป่าไม้มีวัตถุประสงค์ให้ใช้ประโยชน์ที่ดินเพื่อการสงวนและคุ้มครองดูแลรักษาหรือบํารุงป่าไม้ สัตว์ป่า ต้นน้ําลําธาร และทรัพยากรธรรมชาติอื่น ๆ ตามมติคณะรัฐมนตรีและกฎหมายเกี่ยวกับการป่าไม้การสงวนและคุ้มครองสัตว์ป่า และการส่งเสริมและรักษาคุณภาพสิ่งแวดล้อมแห่งชาติ สําหรับที่ดินซึ่งเอกชนเป็นเจ้าของหรือผู้ครอบครองโดยชอบด้วยกฎหมายกําหนดให้ใช้ประโยชน์ที่ดินเพื่อให้สอดคล้องกับป่าไม้โดยมีการผ่อนปรนให้ใช้ประโยชน์ที่ดินเพื่อการดํารงอยู่ได้ เช่น การอยู่อาศัยประเภทบ้านเดี่ยว บ้านแฝด ซึ่งมิใช่การจัดสรรที่ดินเพื่อการอยู่อาศัยและต้องไม่ใช่อาคารขนาดใหญ่สําหรับที่ดินซึ่งเอกชนเป็นเจ้าของหรือ ผู้ครอบครองโดยชอบด้วยกฎหมาย มีข้อกําหนดให้ใช้ประโยชน์ที่ดินเพื่อการท่องเที่ยว โดยมีข้อจํากัดเรื่องขนาดของอาคารซึ่งต้องไม่ใช่อาคารขนาดใหญ่และมีที่ว่างไม่น้อยกว่าร้อยละสี่สิบของแปลงที่ดินที่ยื่นขออนุญาต
7. ที่ดินประเภทสถาบันการศึกษา (สีเขียวมะกอก)
- มีวัตถุประสงค์เพื่อกําหนดพื้นที่ซึ่งเป็นสถาบันการศึกษาตามการใช้ประโยชน์ที่ดินในปัจจุบัน เช่น ศูนย์พัฒนาครูและบุคลากรทางการศึกษา สํานักงานเขตพื้นที่การศึกษา ประถมศึกษาพังงา โรงเรียนอนุบาลช้างวิทยาลัยเทคนิคพังงา
8. ที่ดินประเภทสถาบันศาสนา (สีเทาอ่อน)
-มีวัตถุประสงค์เพื่อเป็นพื้นที่สถาบันศาสนาตามการใช้ประโยชน์ที่ดินในปัจจุบัน เช่น วัดมะปริง วัดสราภิมุข วัดประชุมโยธี สํานักสงฆ์ถ้ําตาปาน (ที่ธรณีสงฆ์วัดประชุมโยธี)
9. ที่ดินประเภทสถาบันราชการ การสาธารณูปโภคและสาธารณูปการ (สีน้ําเงิน)
- มีวัตถุประสงค์เพื่อการใช้ประโยชน์ที่ดินเกี่ยวกับกิจกรรมต่าง ๆ ของรัฐบาลเพื่อการสาธารณูปโภคและสาธารณูปการ เช่น สถานีตํารวจทางหลวงที่ 1 กองกํากับการ 7 สํานักงานประกันสังคมจังหวัดพังงาโรงพยาบาลพังงา
3. กําหนดประเภทหรือชนิดของโรงงานที่ให้ดําเนินการได้ในที่ดินประเภทที่อยู่อาศัยหนาแน่นน้อย (สีเหลือง) ที่ดินประเภทที่อยู่อาศัยหนาแน่นปานกลาง (สีส้ม) ที่ดินประเภทพาณิชยกรรมและที่อยู่อาศัยหนาแน่นมาก (สีแดง) และที่ดินประเภทชนบทและเกษตรกรรม (สีเขียว) ตามบัญชีท้ายประกาศกระทรวงมหาดไทย ทั้งนี้ เพื่อให้เป็นไปตามวัตถุประสงค์การใช้ประโยชน์ที่ดินแต่ละประเภท
4. กําหนดการใช้ประโยชน์ที่ดินในบริเวณแนวถนนสาย ก 1 ถนนสาย ก 2 ถนนสาย ก 3 ถนนสาย ก 4 ถนนสาย ก 5 ถนนสาย ก 6 ถนนสาย ข 1 ถนนสาย ข 2 ถนนสาย ค 1 ถนนสาย ค 2 และถนนสาย ค 3 ตามแผนผังแสดงโครงการคมนาคม และขนส่งท้ายประกาศกระทรวงมหาดไทย โดยให้ใช้ประโยชน์เพื่อกิจการตามที่กําหนด ดังต่อไปนี้
4.1 การสร้างถนนหรือเกี่ยวข้องกับถนน และการสาธารณูปโภคและสาธารณูปการ
4.2 การสร้างรั้วหรือกําแพง
4.3 เกษตรกรรมหรือเกี่ยวข้องกับเกษตรกรรมที่มีความสูงของอาคารไม่เกิน 9 เมตร หรือไม่ใช่อาคารขนาดใหญ่
2. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมนนทบุรี พ.ศ. ....
คณะรัฐมนตรีมีมติเห็นชอบร่างประกาศกระทรวงมหาดไทย เรื่อง การให้ใช้บังคับผังเมือง รวมนนทบุรี พ.ศ. .... ตามที่กระทรวงมหาดไทย (มท.) เสนอ และให้ดําเนินการต่อไปได้ และให้กระทรวงมหาดไทยรับความเห็นของกระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงสาธารณสุข และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างประกาศกระทรวงมหาดไทยฯ ตามที่กระทรวงมหาดไทยเสนอ เป็นการกําหนดให้ใช้บังคับผังเมืองรวม ในท้องที่จังหวัดนนทบุรี เพื่อใช้เป็นแนวทางในการพัฒนาจังหวัดนนทบุรีให้เป็นเมืองที่น่าอยู่อาศัย มีคุณภาพชีวิตและสภาพแวดล้อมที่ดี มีการพัฒนาบริการสาธารณะที่ได้มาตรฐาน และมีการพัฒนาระบบคมนาคมขนส่ง โครงสร้างพื้นฐานที่เชื่อมโยงกันอย่างเป็นระบบมีประสิทธิภาพ สอดคล้องกับการขยายตัวของภาคการผลิต การค้า การบริการและการลงทุน ตลอดจนดํารงรักษาพื้นที่เกษตรอัตลักษณ์พื้นถิ่น และวิถีชีวิตดั้งเดิมที่เป็นอัตลักษณ์ของชุมชน โดยมีแนวทางในการพัฒนาและการดํารงรักษาจังหวัดนนทบุรีให้สอดคล้องกับการพัฒนาระบบเศรษฐกิจและสังคมของประเทศตามแผนพัฒนาเศรษฐกิจและสังคมแห่งชาติ โดยได้มีการกําหนดแผนผังและการใช้ประโยชน์ที่ดินภายในเขตผังเมืองรวมจําแนกออกเป็น 14 ประเภท ซึ่งแต่ละประเภทจะกําหนดลักษณะกิจการที่ให้ดําเนินการตามวัตถุประสงค์การใช้ประโยชน์ที่ดินแต่ละประเภทนั้น 1 รวมทั้งกําหนดประเภทหรือชนิดของโรงงานที่ให้ดําเนินการในที่ดินแต่ละประเภท ตลอดจนกําหนดการใช้ประโยชน์ที่ดินตามแผนผังโครงการคมนาคมและขนส่ง ซึ่งกระทรวงมหาดไทยได้ดําเนินการตามขั้นตอนที่กําหนดไว้ในพระราชบัญญัติการผังเมือง พ.ศ. 2562 แล้ว และคณะกรรมการผังเมืองได้มีมติเห็นชอบด้วยแล้ว
สาระสําคัญของร่างประกาศ
1. กําหนดให้ใช้บังคับผังเมืองรวม ในท้องที่จังหวัดนนทบุรี โดยมีวัตถุประสงค์เพื่อใช้เป็นแนวทางในการพัฒนาจังหวัดนนทบุรี ให้เป็นเมืองที่น่าอยู่อาศัยมีคุณภาพชีวิตและสภาพแวดล้อมที่ดี มีการพัฒนาบริการสาธารณะที่ได้มาตรฐาน และมีการพัฒนาระบบคมนาคมขนส่ง โครงสร้างพื้นฐานที่เชื่อมโยงกันอย่างเป็นระบบมีประสิทธิภาพ สอดคล้องกับการขยายตัวของภาคการผลิต การค้า การบริการและการลงทุน ตลอดจนดํารงรักษาพื้นที่เกษตรอัตลักษณ์พื้นถิ่น และวิถีชีวิตดั้งเดิมที่เป็นอัตลักษณ์ของชุมชน โดยมีแนวทางในการพัฒนาและดํารงรักษาจังหวัดนนทบุรี ให้สอดคล้องกับการพัฒนาระบบเศรษฐกิจและสังคมของประเทศตามแผนพัฒนาเศรษฐกิจและสังคมแห่งชาติ ซึ่งมีรายละเอียด ดังนี้
1.1 ส่งเสริมและพัฒนาเมืองให้เป็นศูนย์กลางการบริหารการปกครอง และการค้า การบริการของจังหวัด
1.2 ส่งเสริมและพัฒนาให้เป็นเมืองน่าอยู่อาศัยที่ดี ในสภาพแวดล้อมที่ดีมีมาตรฐาน
1.3 ส่งเสริมและพัฒนาด้านที่อยู่อาศัย พาณิชยกรรม อุตสาหกรรมและเกษตรกรรม ให้มีความสอดคล้องและสมดุลกับการพัฒนาเมือง
1.4 ส่งเสริมคุณภาพชีวิตของประชาชน โดยการพัฒนาสาธารณูปโภค สาธารณูปการ และบริการทางสังคมขั้นพื้นฐานให้เพียงพอและได้มาตรฐาน
1.5 พัฒนาระบบโครงข่ายการคมนาคมขนส่ง ให้สอดคล้องกับการใช้ประโยชน์ที่ดิน และเชื่อมโยงกับระบบขนส่งมวลชน ตลอดจนระบบคมนาคมขนส่งของกรุงเทพมหานครและปริมณฑลในอนาคตอย่างมีประสิทธิภาพ
1.6 ดํารงรักษาพื้นที่เกษตรอัตลักษณ์พื้นถิ่นที่มีความอุดมสมบูรณ์ให้คงอยู่อย่างยั่งยืน
1.7 ส่งเสริมและบํารุงรักษาทรัพยากรธรรมชาติและฟื้นฟูคุณภาพสิ่งแวดล้อม ตลอดจนป้องกันปัญหาจากภัยธรรมชาติ และภัยพิบัติ
1.8 อนุรักษ์ ฟื้นฟู และส่งเสริมศิลปวัฒนธรรม แหล่งศิลปกรรม สถาปัตยกรรมท้องถิ่น ที่มีคุณค่าให้คงความงดงาม และกลมกลืนกับสภาพแวดล้อม
2. กําหนดประเภทการใช้ประโยชน์ที่ดินออกเป็น 14 ประเภท ดังนี้
ประเภท
วัตถุประสงค์
1. ที่ดินประเภทที่อยู่อาศัยหนาแน่นน้อย (สีเหลือง) จําแนกเป็นที่ดินประเภท ย. 1 ถึง ย. 3 ดังนี้
1.1 ที่ดินประเภท ย. 1
- มีวัตถุประสงค์เพื่อส่งเสริมและดํารงรักษาสภาพแวดล้อมที่ดี ของการอยู่อาศัยบริเวณเขต ชานเมือง และบริเวณต่อเนื่องกับพื้นที่ที่สงวนรักษาไว้สําหรับพื้นที่เกษตรอัตลักษณ์พื้นถิ่นที่มีการก่อสร้างอาคารอยู่อาศัยได้ทุกประเภท และไม่ให้ก่อสร้างอาคารอยู่อาศัยประเภทอาคารชุด หอพัก อาคารอยู่อาศัย หรืออาคารขนาดใหญ่ รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ การทําฟาร์มเลี้ยงสัตว์ที่ก่อให้เกิดผลกระทบต่อชุมชน คลังเชื้อเพลิง สุสาน ฌาปนสถาน โรงแรม และโรงงานอุตสาหกรรมที่สามารถประกอบกิจการได้ เช่น การล้าง ชําแหละ แกะ ต้ม นึ่ง ทอด หรือบดเนื้อสัตว์ เป็นต้น
1.2 ที่ดินประเภท ย. 2
- มีวัตถุประสงค์เพื่อรองรับการขยายตัวของที่อยู่อาศัยบริเวณโดยรอบศูนย์กลางชุมชนชานเมือง และพื้นที่ต่อเนื่องกับเขตชานเมืองที่มีการก่อสร้างที่อยู่อาศัยได้ทุกประเภท รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ การทําฟาร์มเลี้ยงสัตว์ที่ก่อให้เกิดผลกระทบต่อชุมชน คลังเชื้อเพลิง สุสาน ฌาปนสถาน โรงแรม และโรงงานอุตสาหกรรมที่สามารถประกอบกิจการได้ เช่น การทําน้ําดื่ม การซ่อมแซมเครื่องยนต์ เป็นต้น
1.3 ที่ดินประเภท ย. 3
- มีวัตถุประสงค์เพื่อรองรับการขยายตัวของการอยู่อาศัย ที่มีสภาพแวดล้อมที่ดีบริเวณใกล้กับเขตการให้บริการของระบบขนส่งมวลชนและโครงข่ายคมนาคมและขนส่ง ที่มีการก่อสร้างที่อยู่อาศัยได้ทุกประเภท รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ การทําฟาร์มเลี้ยงสัตว์ที่ก่อให้เกิดผลกระทบต่อชุมชน คลังเชื้อเพลิง และโรงงานอุตสาหกรรมที่สามารถประกอบกิจการได้ เช่น การทําน้ําดื่ม น้ําแร่ เครื่องดื่มที่ไม่มีแอลกอฮอล์ เป็นต้น
2. ที่ดินประเภทที่อยู่อาศัยหนาแน่นปานกลาง (สีส้ม) จําแนกเป็นที่ดินประเภท ย. 4 ถึง ย. 6
2.1 ที่ดินประเภท ย. 4
- มีวัตถุประสงค์เพื่อรองรับการขยายตัวของที่อยู่อาศัย ที่มีสภาพแวดล้อมที่ดี ซึ่งอยู่ใกล้แหล่งงาน และเป็นพื้นที่ต่อเนื่องกับศูนย์กลางพาณิชยกรรม ของชุมชนชานเมือง ที่มีการก่อสร้างที่อยู่อาศัยทุกประเภท รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ คลังเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน ฌาปนสถาน และโรงงานอุตสาหกรรมที่สามารถประกอบกิจการได้ เช่น การเพาะเชื้อเห็ด กล้วยไม้ เป็นต้น
2.2 ที่ดินประเภท ย. 5
- มีวัตถุประสงค์เพื่อรองรับการอยู่อาศัยที่ยังคงสภาพแวดล้อมที่ดี ในบริเวณพื้นที่ต่อเนื่องกับเขตเมืองชั้นใน ศูนย์กลางชุมชนชานเมือง และอยู่ใกล้เขตการให้บริการ ของระบบขนส่งมวลชน ที่มีการก่อสร้างที่อยู่อาศัยทุกประเภท รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ โรงฆ่าสัตว์ สวนสัตว์ สนามแข่งรถ และโรงงานอุตสาหกรรมที่สามารถประกอบกิจการได้ เช่น การทําน้ําดื่ม น้ําแร่ การผลิตรองเท้า เป็นต้น
2.3 ที่ดินประเภท ย. 6
- มีวัตถุประสงค์เพื่อพัฒนาการอยู่อาศัยที่มีสภาพแวดล้อมที่ดี ในบริเวณพื้นที่ชั้นใน ศูนย์กลางหลักของเมืองและอยู่ในเขตการให้บริการของระบบขนส่งมวลชน ที่มีการก่อสร้างที่อยู่อาศัยทุกประเภทรวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ คลังสินค้า สถานที่สงเคราะห์สัตว์ กําจัดมูลฝอยหรือสิ่งปฏิกูล และโรงงานอุตสาหกรรมที่สามารถประกอบกิจการได้ เช่น การเพาะเห็ด กล้วยไม้หรือถั่วงอก เป็นต้น
3. ที่ดินประเภทที่อยู่อาศัยหนาแน่นมาก (สีน้ําตาล) จําแนกเป็นที่ดินประเภท ย. 7 ถึง ย. 8
3.1 ที่ดินประเภท ย. 7
- มีวัตถุประสงค์เพื่อรองรับการขยายตัวของที่อยู่อาศัยภายใต้ สภาพแวดล้อมที่ดี ซึ่งอยู่บริเวณพื้นที่ศูนย์กลางชุมชนที่ต่อเนื่องกับศูนย์กลางพาณิชยกรรมหลักของเมือง และอยู่ใกล้เขตการให้บริการของระบบขนส่งมวลชนที่มีการก่อสร้างที่อยู่อาศัยทุกประเภท รวมทั้ง ห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การซ่อมรองเท้า การซ่อมนาฬิกา เป็นต้น
3.2 ที่ดินประเภท ย. 8
- มีวัตถุประสงค์เพื่อรองรับการอยู่อาศัยและ การบริการ ในบริเวณพื้นที่เมืองชั้นในและศูนย์กลางชุมชนชานเมือง โดยส่งเสริมและดํารงรักษาทัศนียภาพของเมือง ให้มีสภาพแวดล้อมที่ดีซึ่งอยู่ในเขตบริการของระบบขนส่งมวลชน ที่มีการก่อสร้างที่อยู่อาศัยทุกประเภท รวมทั้งห้ามการใช้ประโยชน์ที่ดินที่เป็นอุปสรรคต่อการอยู่อาศัยที่ดี ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การซ่อมรองเท้าหรือเครื่องหนัง การล้างอัดฉีด เป็นต้น
4. ที่ดินประเภทพาณิชยกรรม (สีแดง) จําแนกเป็นที่ดินประเภท พ. 1 ถึง พ. 4
4.1 ที่ดินประเภท พ. 1
- มีวัตถุประสงค์เพื่อเป็นศูนย์กลางพาณิชยกรรมของชุมชน ที่อยู่อาศัยบริเวณชานเมือง เพื่อกระจายกิจกรรมการค้า การบริการที่อํานวยความสะดวกต่อการดํารงชีวิตประจําวัน และห้ามการใช้ประโยชน์ที่ดินที่ก่อให้เกิดผลกระทบต่อพื้นที่พาณิชยกรรม ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การทําอาหารสําเร็จรูปจากเนื้อสัตว์ การทําน้ําดื่ม น้ําแร่ เป็นต้น
4.2 ที่ดินประเภท พ. 2
- มีวัตถุประสงค์เพื่อเป็นศูนย์กลางชุมชนชานเมืองที่รองรับ และส่งเสริมกิจกรรมทางการค้า การบริการ และนันทนาการที่ก่อให้เกิดความสมดุลระหว่างที่อยู่อาศัย และแหล่งงาน รวมทั้งห้ามการใช้ประโยชน์ที่ดินที่ก่อให้เกิดผลกระทบต่อพื้นที่พาณิชยกรรม ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การทําอาหารสําเร็จรูปจากเนื้อสัตว์ การทําน้ําดื่ม น้ําแร่ เป็นต้น
4.3 ที่ดินประเภท พ. 3
- มีวัตถุประสงค์เพื่อเป็นศูนย์กลางพาณิชยกรรม รองของจังหวัด ที่รองรับการขยายตัวของกิจกรรมทางการค้า การบริการ และนันทนาการที่ให้บริการแก่ประชาชนในพื้นที่ และในบริเวณโดยรอบเขต การให้บริการของระบบขนส่งมวลชน รวมทั้งห้าม การใช้ประโยชน์ที่ดินที่ก่อให้เกิดผลกระทบต่อพื้นที่พาณิชยกรรม ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การทําขนมปังขนมเค้ก ขนมอบแห้ง การทําน้ําดื่ม น้ําแร่ การพิมพ์ การซ่อมรองเท้า ซ่อมนาฬิกา เป็นต้น
4.4 ที่ดินประเภท พ. 4
- มีวัตถุประสงค์เพื่อเป็นศูนย์กลางพาณิชยกรรมหลักของจังหวัด ที่รองรับการพัฒนาการขยายตัวของกิจกรรมทางการค้า การลงทุน และการบริการ สําหรับประชาชนทั่วไป และพื้นที่บริเวณโดยรอบเขตการให้บริการของระบบขนส่งมวลชน ซึ่งเชื่อมต่อกับกรุงเทพมหานครและปริมณฑล รวมทั้งห้ามการใช้ประโยชน์ที่ดินที่ก่อให้เกิดผลกระทบต่อพื้นที่พาณิชยกรรม ได้แก่ คลังเชื้อเพลิง สถานีบริการเชื้อเพลิง การทําฟาร์มเลี้ยงสัตว์ที่ก่อให้เกิดผลกระทบต่อชุมชน สุสาน และโรงงานอุตสาหกรรมที่สามารถประกอบกิจการได้ เช่น การทําขนมปังขนมเค้ก ขนมอบแห้ง เป็นต้น
5. ที่ดินประเภทอุตสาหกรรมและคลังสินค้า (สีม่วง) จําแนกเป็นที่ดินประเภท อ. 1
- มีวัตถุประสงค์เพื่อส่งเสริมให้เป็นเขตอุตสาหกรรมทั่วไป ซึ่งสามารถบริหารจัดการ ด้านสิ่งแวดล้อมได้อย่างมีประสิทธิภาพ รวมทั้งห้ามการใช้ประโยชน์ที่ดินที่อาจได้รับผลกระทบจากพื้นที่การใช้ประโยชน์ที่ดินที่อาจได้รับผลกระทบจากพื้นที่อุตสาหกรรมนี้ ได้แก่ การอยู่อาศัยประเภทอาคารสูง อาคารขนาดใหญ่ อาคารชุด หอพัก และสามารถประกอบกิจการโรงงาน อุตสาหกรรมได้ทุกประเภท
6. ที่ดินประเภทอุตสาหกรรมเฉพาะกิจ (สีม่วงอ่อน) จําแนกเป็นที่ดินประเภท อ. 2
- มีวัตถุประสงค์เพื่อรองรับการกําจัดขยะมูลฝอย สิ่งปฏิกูล และส่งเสริมการพัฒนาโรงงานที่เกี่ยวเนื่องกับการกําจัดขยะมูลฝอยและสิ่งปฏิกูล รวมทั้งห้ามการใช้ประโยชน์ที่ดิ้นที่อาจได้รับผลกระทบจากพื้นที่อุตสาหกรรมนี้ ได้แก่ ศูนย์ประชุม อาคารแสดงสินค้า นิทรรศการ และโรงงานอุตสาหกรรมที่สามารถประกอบกิจการได้ เช่น การบําบัดน้ําเสีย การคัดแยกหรือฝังกลบ
สิ่งปฏิกูล เป็นต้น
7. ที่ดินประเภทอุตสาหกรรมทั่วไปที่ไม่เป็นมลพิษต่อชุมชนหรือสิ่งแวดล้อมและคลังสินค้า (สีขาวมีกรอบและเส้นทแยงสีม่วง) จําแนกเป็นที่ดินประเภท อ. 3
- มีวัตถุประสงค์ เพื่อรองรับอุตสาหกรรมที่ไม่ก่อมลพิษต่อชุมชนหรือสิ่งแวดล้อม และรองรับการขยายตัวของกิจกรรม การเก็บและการกระจายสินค้า รวมทั้งห้ามการใช้ประโยชน์ที่ดินที่อาจได้รับผลกระทบจากพื้นที่อุตสาหกรรมนี้ ได้แก่ สถานศึกษา สถานพยาบาล การซื้อขายหรือเก็บชิ้นส่วนเครื่องจักรกลเก่า และโรงงานอุตสาหกรรมที่สามารถประกอบกิจการได้ เช่น การผลิตไฟฟ้าจากพลังงานความร้อน เป็นต้น
8. ที่ดินประเภทชนบทและเกษตรกรรม (สีเขียว) จําแนกเป็นที่ดินประเภท ก. 1 ถึง ก. 3
8.1 ที่ดินประเภท ก.1
- มีวัตถุประสงค์เพื่อสงวนรักษาสภาพทางธรรมชาติ
ระบบนิเวศและสิ่งแวดล้อมให้เอื้อต่อการส่งเสริมและสนับสนุนพื้นที่เกษตรอัตลักษณ์พื้นที่ถิ่นของจังหวัดรักษาวิถีชีวิตและวัฒนธรรมดั้งเดิมของพื้นที่ มีการใช้ประโยชน์ที่ดินเพื่อเกษตรกรรม การปลูกทุเรียน กระท้อน มะม่วง และพืชผลเอกลัษณ์ของจังหวัดนนทบุรีเป็นหลักโดยสามารถก่อสร้างอาคารอยู่อาศัยประเภทบ้านเดี่ยวได้แต่ไม่สามารถก่อสร้างบ้านแฝด บ้านแถว ห้องแถว ตึกแถว อาคารอยู่อาศัยรวม อาคารชุด หอพัก หรืออาคารขนาดใหญ่ได้ รวมทั้งห้ามใช้ประโยชน์ที่ดินที่เป็นอุปสรรคต่อการทําเกษตรกรรม ได้แก่ โรงงานทุกจําพวกคลังเชื้อเพลิง สุสาน และไม่สามารถประกอบกิจการโรงงานอุตสาหกรรมได้
8.2 ที่ดินประเภท ก. 2
- มีวัตถุประสงค์เพื่อส่งเสริมและสนับสนุนพื้นที่เกษตรกรรม ส่งเสริมเศรษฐกิจการเกษตรและรักษาสภาพแวดล้อมทางธรรมชาติให้มีความสมดุลมีการใช้ประโยชน์ที่ดินเพื่อการเภษตรกรรม การเพาะปลูกและเป็นแนวกันชน (Buffer Area) โดยสามารถก่อสร้างอาคารอยู่อาศัยประเภทบ้านเดี่ยวได้แต่ไม่สามารถก่อสร้างบ้านแฝด บ้านแถว ห้องแถว ตึกแถว อาคารอยู่อาศัยรวม อาคารชุด หรือหอพักได้รวมทั้งห้ามการใช้ประโยชน์ที่ดินที่เป็นอุปสรรคต่อการทําเกษตรกรรม ได้แก่ โรงแรม โรงมหรสพ และโรงงานอุตสาหกรรมที่สามารถประกอบกิจการได้ เช่น การทําน้ําตาล ไซโล การฆ่าสัตว์ เป็นต้น
8.3 ที่ดินประเภท ก.3
- มีวัตถุประสงค์เพื่อเป็นชุมชนและศูนย์กลาง การให้บริการทางสังคม ส่งเสริมเศรษฐกิจชุมชน ในพื้นที่ชนบทและเกษตรกรรม ตลอดจนรองรับกิจการอื่นที่จําเป็นสําหรับชุมชน และเป็นแนวกันชน (Buffer Area) โดยสามารถก่อสร้างอาคารอยู่อาศัยประเภทบ้านเดี่ยว บ้านแฝด บ้านแถว ได้ แต่ไม่สามารถก่อสร้างห้องแถว ตึกแถว อาคารอยู่อาศัยรวม อาคารชุด หรือหอพักได้ รวมทั้งห้ามการใช้ประโยชน์ที่ดินที่เป็นอุปสรรคต่อการทําเกษตรกรรม ได้แก่ สวนสนุก สวนสัตว์ และโรงงานอุตสาหกรรม ที่สามารถประกอบกิจการได้ เช่น การอบเมล็ดพืช การฟักไข่ เป็นต้น
9. ที่ดินประเภทอนุรักษ์ชนบทและเกษตรกรรม (สีขาวมีกรอบและเส้นทแยงสีเขียว) จําแนกเป็นที่ดินประเภท ก. 4
- มีวัตถุประสงค์เพื่อสงวนรักษาสภาพทางธรรมชาติของพื้นที่ธรรมชาติในบริเวณที่มีข้อจํากัดด้านการระบายน้ํา และมีความสี่ยงต่อการกิดอุทกภัย ส่งเสริมและสนับสนุนการท่องเที่ยวเชิงนิเวศ ศิลปวัฒนธรรมพื้นถิ่นและวิถีชีวิตดั้งเดิมของชุมชน คือ พื้นที่เกาะเกร็ดโดยสามารถก่อสร้างอาคารอยู่อาศัยประเภทบ้านเดี่ยวได้แต่ไม่สามารถก่อสร้างบ้านแฝด บ้านแถว ห้องแถว ตึกแถว อาคารอยู่อาศัยรวม อาคารชุด หรือหอพักได้รวมทั้งห้ามการใช้ประโยชน์ที่ดินที่เป็นอุปสรรคต่อการอนุรักษ์พื้นที่ ได้แก่ การจัดสรรที่ดินเพื่ออยู่อาศัยและโรงงานอุตสาหกรรมที่สามารถประกอบกิจการได้ คือ การทําผลิตภัณฑ์เครื่องปั้นดินเผาและการบําบัดน้ําเสียรวมของชุมชน
10. ที่ดินประเภทที่โล่งเพื่อนันทนาการและการรักษาคุณภาพสิ่งแวดล้อม (สีเขียวอ่อน) จําแนกเป็นที่ดินประเภท ล. 1 และ ล. 2 โดยมีวัตถุประสงค์จําแนกเป็นบริเวณ ดังต่อไปนี้
10.1 ที่ดินประเภท ล. 1
- มีวัตถุประสงค์ให้เป็นพื้นที่โล่งริมแม่น้ํา ลําคลอง เพื่อเป็นการส่งเสริมรักษาคุณภาพสิ่งแวดล้อมและส่งเสริมสภาพแวดล้อมทางภูมิทัศน์ริมฝั่ง และเป็นแนวพื้นที่กันชน (Buffer Area) และห้ามการใช้ประโยชน์ที่ดินที่จะส่งผลกระทบต่อพื้นที่ ได้แก่ การทําฟาร์มเลี้ยงสัตว์ การจัดสรรที่ดิน สถานสงเคราะห์ รับเลี้ยงสัตว์ เป็นต้น
10.2 ที่ดินประเภท ล. 2
- มีวัตถุประสงค์เพื่อการนันทนาการ หรือเกี่ยวข้องกับการนันทนาการ สาธารณประโยชน์ และการรักษาคุณภาพสิ่งแวดล้อม มีที่พักผ่อนหย่อนใจเพื่อให้ประชาชนมีคุณภาพชีวิตที่ดี มีสุขภาพสมบูรณ์แข็งแรง ประกอบด้วยสวนสาธารณะที่เป็นปอดของเมือง ได้แก่ สวนสมเด็จพระศรีนครินทร์ นนทบุรี และอุทยานเฉลิมกาญจนาภิเษก
11. ที่ดินประเภทสถาบันการศึกษา (สีเขียวมะกอก)
- มีวัตถุประสงค์เพื่อการศึกษาหรือเกี่ยวข้องกับการศึกษา สถาบันราชการ การสาธารณูปโภค และสาธารณูปการ หรือกิจการสาธารณประโยชน์ เช่น โรงเรียนนนทบุรีวิทยาลัย โรงเรียนสวนกุหลาบวิทยาลัยนนทบุรี โรงเรียนเตรียมอุดมศึกษาน้อมเกล้า นนทบุรี เป็นต้น
12. ที่ดินประเภทอนุรักษ์เพื่อส่งเสริมเอกลักษณ์ศิลปวัฒนธรรมไทย (สีน้ําตาลอ่อน)
- วัตถุประสงค์เพื่อการอนุรักษ์ ส่งเสริมเอกลักษณ์ศิลปวัฒนธรรม สถาปัตยกรรมท้องถิ่น การท่องเที่ยวเชิงอนุรักษ์ การอยู่อาศัย การศาสนา สถาบันราชการ การสาธารณูปโภคและสาธารณูปการ เช่น วัดบรมราชากาญจนาภิเษกอนุสรณ์ (วัดเล่งเน่ยยี่ 2) พุทธสถานเชิงท่าหน้าโบสถ์ วัดเฉลิมพระเกียรติวรวิหาร วัดอัมพวัน วัดปรางค์หลวง ศาลากลางจังหวัดนนทบุรี (หลังเก่า) เป็นต้น
13. ที่ดินประเภทสถาบันศาสนา (สีเทาอ่อน)
- มีวัตถุประสงค์เพื่อการศาสนา หรือเกี่ยวข้องกับ การศาสนา กิจการเพื่อประโยชน์ทางการศึกษาของชุมชน สถาบันราชการ การสาธารณูปโภคและสาธารณูปการ หรือสาธารณประโยชน์ เช่น วัดชลประทานรังสฤษฏ์ วัดสวนแก้ว วัดบัวขวัญ วัดลาดปลาดุก วัดปรมัยยิกาวาส วัดโบสถ์ดอนพรหม วัดเขมาภิรตาราม วัดกู้ วัดกลางเกร็ด วัดส้มเกลี้ยง วัดสังฆทาน สุสานบางบัวทองมูลนิธิ เป็นต้น
14. ที่ดินประเภทสถาบันราชการ การสาธารณูปโภคและสาธารณูปการ (สีน้ําเงิน)
- มีวัตถุประสงค์ให้ใช้ประโยชน์ที่ดิน เพื่อเป็นสถาบันราชการ และการดําเนินกิจการของรัฐที่เกี่ยวกับสาธารณูปโภคและสาธารณูปการ หรือสาธารณประโยชน์ เช่น กระทรวงพาณิชย์ กระทรวงสาธารณสุข สํานักงานสลากกินแบ่งรัฐบาล สํานักงานคณะกรรมการป้องกันและปราบปราบการทุจริตแห่งชาติ (ป.ป.ช.) การไฟฟ้าฝ่ายผลิตแห่งประเทศไทย เรือนจํากลางบางขวาง ที่ว่าการอําเภอปากเกร็ด โรงพยาบาลพระนั่งเกล้า เป็นต้น
3. กําหนดประเภทหรือชนิดของโรงงานที่ให้ดําเนินการได้ในที่ดินประเภทที่อยู่อาศัยหนาแน่นน้อย (สีเหลือง) ที่ดินประเภทที่อยู่อาศัยหนาแน่นป่านกลาง (สีส้ม) ที่ดินประเภทที่อยู่อาศัยหนาแน่นมาก (สีน้ําตาล) ที่ดินประเภทพาณิชยกรรม (สีแดง) ที่ดินประเภทอุตสาหกรรมเฉพาะกิจ (สีม่วงอ่อน) และที่ดินประเภทอุตสาหกรรมทั่วไปที่ไม่เป็นมลพิษต่อชุมชนหรือสิ่งแวดล้อมและคลังสินค้า (สีขาวมีกรอบและเส้นทแยงสีม่วง) ที่ดินประเภทชนบทและเกษตรกรรม (สีเขียว) ตามบัญชีท้ายประกาศกระทรวงมหาดไทย ทั้งนี้ เพื่อให้เป็นไปตามวัตถุประสงค์การใช้ประโยชน์ที่ดินแต่ละประเภท
4. กําหนดการใช้ประโยชน์ที่ดินในบริเวณแนวถนนตามแผนผังแสดงโครงการคมนาคมและขนส่งท้ายประกาศกระทรวงมหาดไทย ให้ใช้ประโยชน์เพื่อกิจการตามที่กําหนด ดังต่อไปนี้
4.1 การสร้างถนนหรือเกี่ยวข้องกับถนน และการสาธารณูปโภคและสาธารณูปการ
4.2 การสร้างรั้วหรือกําแพง
4.3 เกษตรกรรมหรือเกี่ยวข้องกับเกษตรกรรมที่มีความสูงของอาคารไม่เกิน 9 เมตร หรือไม่ใช่อาคารขนาดใหญ่
3. เรื่อง ร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. ....
คณะรัฐมนตรีมีมติเห็นชอบร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. .... ตามที่คณะกรรมการสุขภาพแห่งชาติ (คสช.) เสนอ และให้รายงานต่อสภาผู้แทนราษฎรและวุฒิสภาเพื่อทราบ แล้วประกาศในราชกิจจานุเบกษาต่อไป
คสช. เสนอว่า
1. มาตรา 25 (1) และมาตรา 46 แห่งพระราชบัญญัติสุขภาพแห่งชาติ พ.ศ. 2550 บัญญัติให้ คสช. มีหน้าที่และอํานาจจัดทําธรรมนูญว่าด้วยระบบสุขภาพแห่งชาติ เพื่อเสนอคณะรัฐมนตรีพิจารณาให้ความเห็นชอบ โดยธรรมนูญว่าด้วยระบบสุขภาพแห่งชาติจะใช้เป็นกรอบและแนวทางในการกําหนดนโยบาย ยุทธศาสตร์และการดําเนินงานด้านสุขภาพของประเทศ ในการจัดทําธรรมนูญดังกล่าว ให้ คสช. นําความคิดเห็นและข้อเสนอแนะของสมัชชาสุขภาพมาประกอบด้วย และเมื่อคณะรัฐมนตรีให้ความเห็นชอบในธรรมนูญดังกล่าวแล้ว ให้รายงานต่อสภาผู้แทนราษฎรและวุฒิสภาเพื่อทราบและประกาศในราชกิจจานุเบกษา ทั้งนี้ ให้ คสช. ทบทวนธรรมนูญว่าด้วยระบบสุขภาพแห่งชาติอย่างน้อยทุกห้าปี
2. โดยที่ธรรมนูญว่าด้วยระบบสุขภาพแห่งชาติฉบับปัจจุบัน กล่าวคือ ธรรมนูญว่าด้วยระบบสุขภาพแห่งชาติ ฉบับที่ 2 พ.ศ. 2559 ซึ่งประกาศในราชกิจจานุเบกษาเมื่อวันที่ 7 ธันวาคม 2559 ได้ถึงกําหนดที่จะต้องมีการทบทวนตามบทบัญญัติในข้อ 1 แล้ว ประกอบกับมาตรา 47 แห่งพระราชบัญญัติสุขภาพแห่งชาติ พ.ศ. 2550 บัญญัติให้ธรรมนูญว่าด้วยระบบสุขภาพแห่งชาติต้องสอดคล้องกับรัฐธรรมนูญแห่งราชอาณาจักรไทย และอย่างน้อยต้องมีสาระสําคัญตามที่กําหนด อาทิ ปรัชญาและแนวคิดหลักของระบบสุขภาพ คุณลักษณะที่พึงประสงค์และเป้าหมายของระบบสุขภาพ การจัดให้มีหลักประกันและความคุ้มครองให้เกิดสุขภาพ การบริการสาธารณสุขและการควบคุมคุณภาพ การผลิตและการพัฒนาบุคลากรด้านสาธารณสุข เป็นต้น ดังนั้น เพื่อให้ธรรมนูญว่าด้วยระบบสุขภาพแห่งชาติสอดคล้องกับรัฐธรรมนูญแห่งราชอาณาจักรไทย พุทธศักราช 2560 คสช. จึงได้มีคําสั่งแต่งตั้งคณะกรรมการจัดทําธรรมนูญว่าด้วยระบบสุขภาพแห่งชาติ ฉบับที่ 3 เพื่อทบทวนธรรมนูญว่าด้วยระบบสุขภาพแห่งชาติที่ใช้บังคับอยู่ในปัจจุบันและจัดทําร่างธรรมนูญฉบับใหม่ ซึ่งคณะกรรมการดังกล่าวได้ดําเนินการยกร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. .... โดยได้มีการรับฟังความคิดเห็นจากภาคส่วนต่าง ๆ และสมัชชาสุขภาพด้วยแล้ว
3. ในคราวประชุม คสช. ครั้งที่ 3/2565 เมื่อวันที่ 9 พฤษภาคม 2565 ที่ประชุมได้มีมติเห็นชอบร่างธรรมนูญตามข้อ 2 และมอบหมายให้สํานักงานคณะกรรมการสุขภาพแห่งชาติ (สช.) เสนอร่างธรรมนูญดังกล่าวต่อคณะรัฐมนตรีเพื่อพิจารณาให้ความเห็นชอบก่อนเสนอรายงานต่อสภาผู้แทนราษฎรและวุฒิสภาเพื่อทราบ และประกาศในราชกิจจานุเบกษาต่อไป
สาระสําคัญของร่างธรรมนูญ
ร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. .... มีสาระสําคัญแบ่งออกได้เป็น 3 ส่วน สรุปได้ดังนี้
1. ส่วนที่ 1 สถานการณ์และปัจจัยที่มีผลต่อระบบสุขภาพ ในระยะ 5 ปี
สาระสําคัญในส่วนนี้เป็นการสรุปข้อมูลเกี่ยวกับสถานการณ์และปัจจัยที่มีผลต่อระบบสุขภาพในระยะ 5 ปี ภายใต้แนวคิดว่าการสร้างความแข็งแกร่งของระบบสุขภาพไทยในระยะ 5 ปี ต่อจากนี้ จําเป็นต้องคํานึงถึงปัจจัยที่มีผลกระทบต่อระบบสุขภาพของไทยเพื่อออกแบบกลไกให้สนับสนุนการฟื้นคืน ตอบสนอง และก้าวเดินไปข้างหน้าอย่างมั่นคงมุ่งไปสู่เป้าหมายที่พึงประสงค์ คือ “ระบบสุขภาพที่เป็นธรรม” โดยสถานการณ์และปัจจัยดังกล่าว ประกอบด้วย (1) การเปลี่ยนแปลงโครงสร้างประชากรและความแตกต่างระหว่างวัย (2) การเปลี่ยนแปลงทางระบาดวิทยาของโรคและปัญหาสุขภาพ (3) การเปลี่ยนแปลงสู่ความเป็นเมือง (4) ความก้าวหน้าทางเทคโนโลยีอย่างรวดเร็ว (5) การเปลี่ยนแปลงของสิ่งแวดล้อม สภาพภูมิอากาศและภาวะโลกร้อน (6) การขาดแคลนทรัพยากรและงบประมาณ และ (7) การแบ่งขั้วทางการเมืองของโลกและการค้าระหว่างประเทศ
ทั้งนี้ แนวโน้มสถานการณ์และปัจจัยต่าง ๆ ข้างต้นได้ส่งผลให้เกิดปัญหากับประชาชนและระบบสุขภาพที่ล้วนเป็นไปในทิศทางที่ทําให้เกิดช่องว่างทางสังคมเพิ่มขึ้น และได้ทวีความรุนแรงขึ้นในช่วงการระบาดใหญ่ของโรคติดเชื้อไวรัสโคโรนา 2019 ดังนั้นจึงสรุปได้ว่า ทิศทางการพัฒนาควรให้ความสําคัญกับการแก้ไขปัญหาเชิงระบบที่มุ่งไปสู่การขจัดความยากจนและลดความเหลื่อมล้ําในสังคม โดยยึดหลักธรรมาภิบาล (good governance) และการปกครองด้วยหลักนิติธรรม (rule of law)
2. ส่วนที่ 2 กรอบแนวคิด ปรัชญาและเป้าหมายร่วมของระบบสุขภาพในธรรมนูญว่าด้วยระบบสุขภาพแห่งชาติ ฉบับที่ 3
การดํารงชีวิตอย่างยั่งยืน หรือ sustainable livelihoods ถือเป็นเป้าหมายสูงสุดตามแนวคิดในเรื่องของการพัฒนาอย่างยั่งยืน ซึ่งการดํารงชีวิตอย่างยั่งยืนนี้หมายรวมถึง ความสามารถ ทักษะ ทุน (ทั้งทางวัตถุและสังคม) และวิธีหรือกิจกรรมที่บุคคลและชุมชนนําไปใช้เพื่อการอยู่รอดอย่างยั่งยืน โดย “สุขภาพ” ถือเป็นเงื่อนไขอย่างหนึ่งสําหรับการพัฒนาอย่างยั่งยืนของทั้งเรื่องเศรษฐกิจ สังคม และสิ่งแวดล้อม และในขณะเดียวกันสุขภาพก็ยังจัดเป็นผลลัพธ์ของการพัฒนาอย่างยั่งยืนอีกด้วย โดยเชื่อว่าหากมีการจัดการได้ดีในเรื่องของปัจจัยที่กําหนดสุขภาพ (Determinants of Health) ในกลุ่มประชากรต่าง ๆ โดยเฉพาะกับกลุ่มประชากรที่ยากจนและกลุ่มประชากรที่อยู่ในสภาวะเปราะบางแล้ว ก็จะเกิดสังคมที่ไม่ทิ้งใครไว้ข้างหลัง เป็นธรรม มีสภาพเศรษฐกิจที่พัฒนา และเป็นสังคมที่มีสุขภาวะ
ดังนั้น ร่างธรรมนูญว่าด้วยระบบสุขภาพแห่งชาติ ฉบับที่ 3 พ.ศ. .... จึงมีกรอบแนวคิดที่มุ่งสู่ “ระบบสุขภาพที่เป็นธรรม” ซึ่งหมายถึง “ระบบสุขภาพที่มุ่งให้เกิด “ความเป็นธรรมด้านสุขภาพ” ไม่เลือกปฏิบัติ ไม่ทิ้งใครไว้ข้างหลัง คือ ภาวะที่ประชาชนกลุ่มต่าง ๆ ตลอดทุกช่วงวัย ไม่มีความแตกต่างกัน ไม่ว่าจะเป็นการแบ่งกลุ่มทางสังคม เศรษฐกิจ ลักษณะ ประชากร เชื้อชาติ ถิ่นที่อยู่อาศัย พื้นที่ หรือการเข้าถึงสิทธิหน้าที่ด้านสุขภาพตามพระราชบัญญัติสุขภาพแห่งชาติ พ.ศ. 2550 หากความแตกต่างนั้น ๆ เป็นความแตกต่างที่สามารถหลีกเลี่ยงหรือป้องกันได้” โดยมีแนวคิดหลักว่า “ระบบสุขภาพมีความยืดหยุ่น สามารถปรับตัว ปรับเปลี่ยน คงอยู่ได้ ฟื้นตัวได้อย่างรวดเร็ว และเป็นระบบสุขภาพที่มีการดําเนินงานอย่างมีธรรมาภิบาล” ซึ่งได้กําหนดแนวทางการดําเนินงานสู่เป้าหมายในระยะ 5 ปี ได้แก่ การให้ความสําคัญกับการมีส่วนร่วมของทุกภาคส่วน การทําสภาพแวดล้อมให้เอื้อต่อการมีสุขภาพดี และการให้ความสําคัญกับการพัฒนาศักยภาพมนุษย์ในทุกกลุ่มวัยและทุกระดับ
3. ส่วนที่ 3 มาตรการสําคัญสู่เป้าหมายระบบสุขภาพที่พึงประสงค์
3.1 กระบวนการนโยบายสาธารณะที่ดีและมีส่วนร่วมของภาคีทุกภาคส่วน โดยมาตรการในเรื่องนี้มีเป้าหมายให้ระบบสุขภาพของประเทศไทยเป็นระบบสุขภาพที่สร้างเสริมให้เกิดความเป็นธรรมด้วยกระบวนการนโยบายสาธารณะทางเศรษฐกิจและสังคมที่คํานึงถึงผลต่อสุขภาพตามหลักทุกนโยบายห่วงใยสุขภาพ มีการจัดการด้วยระบบธรรมาภิบาลที่ดี โดยให้ความสําคัญอย่างยิ่งกับกระบวนการมีส่วนร่วมที่เท่าเทียมอย่างแท้จริงของทุกภาคส่วนในสังคม โดยเฉพาะผู้มีส่วนได้เสีย เพื่อให้เกิดการเข้าถึงทรัพยากรเพื่อการพัฒนาอย่างทั่วถึง มีชุมชนเข้มแข็งสามารถพึ่งตนเองและพึ่งพากันเองได้ มีความโปร่งใส และตรวจสอบได้ ซึ่งประกอบด้วยมาตรการ ต่าง ๆ เช่น การสร้างการพัฒนาที่ยั่งยืนผ่านกระบวนการนโยบายสาธารณะจากชุมชนและนโยบายของรัฐในระดับ ต่าง ๆ การส่งเสริมบทบาทของภาคส่วนต่าง ๆ ในการจัดการสังคมและสุขภาพในประเทศและระดับพื้นที่ สร้างกลไก เครื่องมือ และพื้นที่กลาง เพื่อให้ประชาชนทุกภาคส่วนมีความร่วมมือกันและสร้างความเป็นเจ้าของในสังคมและสุขภาพทุกระดับอย่างกว้างขวางมากขึ้น เป็นต้น
3.2 การสร้างเสริมสุขภาพและการจัดการปัจจัยสังคมที่กําหนดสุขภาพ โดยมาตรการในเรื่องนี้มีเป้าหมายให้ระบบสุขภาพของประเทศไทยเป็นระบบสุขภาพที่กําหนดนโยบายสนับสนุนให้มีสภาพแวดล้อมและปัจจัยสังคมที่กําหนดสุขภาพที่เอื้อให้ประชาชนทุกคนบนผืนแผ่นดินไทยที่เกิด เติบโต ทํางาน ดํารงชีวิตอยู่ จนถึงวาระสุดท้ายแห่งชีวิต สามารถดํารงตนและพัฒนาสุขภาพตนเองอย่างสมดุลทั้งกาย จิต ปัญญา และสังคม อย่างมีศักยภาพและศักดิ์ศรีความเป็นมนุษย์ ได้รับและเข้าถึงสิทธิด้านสุขภาพ (นอกเหนือจากเรื่องการรับบริการสุขภาพ) มีความรอบรู้ด้านสุขภาพ มีพฤติกรรมด้านสุขภาพที่เหมาะสม สามารถสร้างเสริมสุขภาพ ป้องกันควบคุมโรคและปัจจัยคุกคามสุขภาพได้ในระดับบุคคล ครอบครัว และชุมชน การคุ้มครองผู้บริโภคด้านสุขภาพ ตระหนักถึงสิทธิและหน้าที่ รวมทั้งสามารถเข้ามามีส่วนร่วมในกระบวนการนโยบายสาธารณะเพื่อสุขภาพได้อย่างเป็นธรรมและสอดคล้องตามบริบท ซึ่งประกอบด้วยมาตรการต่าง ๆ เช่น การส่งเสริมแนวคิดการสร้างทุนสังคมและความเป็นอันหนึ่งอันเดียวกันของสังคมสู่การสร้างชุมชนและเมืองสุขภาวะ (healthy city) การส่งเสริมการสร้างชุมชน นโยบายและพื้นที่สาธารณะทั้งทางกายภาพ และโลกเสมือนจริง ที่ส่งเสริมและตระหนักถึงความสําคัญกับการอนุรักษ์และฟื้นฟูสิ่งแวดล้อมทางธรรมชาติและความหลากหลายทางชีวภาพ สร้างการรับรู้และตระหนักรู้ในหน้าที่ของประชาชนในการดูแลสุขภาพ เป็นต้น
3.3 การจัดการระบบบริการสุขภาพ โดยมาตรการในเรื่องนี้มีเป้าหมายให้ระบบสุขภาพของประเทศไทยเป็นระบบทุกคนบนผืนแผ่นดินไทยสามารถเข้าถึงระบบบริการสุขภาพ ซึ่งเป็นการบริการต่าง ๆ อันเกี่ยวกับการสร้างเสริมสุขภาพ การป้องกันและควบคุมโรคและปัจจัยที่คุกคามสุขภาพ การตรวจวินิจฉัยและบําบัดสภาวะความเจ็บป่วยและการฟื้นฟูสมรรถภาพของบุคคล ครอบครัว และชุมชนที่เชื่อมโยงและสมดุลทั้งสุขภาพทางกาย จิต ปัญญาและสังคมที่เป็นธรรม ตอบสนอง มีคุณภาพ ได้มาตรฐาน ปลอดภัย มีประสิทธิภาพ และเน้นศักดิ์ศรีความเป็นมนุษย์อย่างเท่าเทียมกันของบุคลากรและผู้รับบริการ ด้วยการบูรณาการตั้งแต่ปฐมภูมิ ทุติยภูมิ จนถึง ตติยภูมิ ซึ่งประกอบด้วยมาตรการต่าง ๆ เช่น การนํานโยบายทางการเงินการคลังมาใช้เป็นเครื่องมือเพื่อกระตุ้นให้เกิดการลงทุนและกระจายทรัพยากรด้านสุขภาพ การพัฒนาและใช้ระบบบริการปฐมภูมิเป็นฐานของหลักประกันสร้างการเข้าถึงบริการที่เป็นธรรม การพัฒนาและออกแบบรูปแบบการจัดบริการสุขภาพชุมชน เมือง หรือพื้นที่จําเพาะ ซึ่งรวมไปถึงชุมชนเสมือน (virtual community) และชุมชนออนไลน์ เป็นต้น
3.4 แนวทางการวัดผลสําเร็จของระบบสุขภาพที่พึงประสงค์ ได้แก่
(1) รายงานการวัดผลสําเร็จและการมีส่วนร่วมในกระบวนการกําหนดและดําเนินนโยบายการเมือง เศรษฐกิจ และสังคม ที่คํานึงถึงหรือส่งผลต่อสุขภาพไปพร้อมกัน
(2) ข้อมูลสภาวการณ์และแนวโน้มความเป็นธรรมของระดับสุขภาพ รวมทั้งปัจจัยทางสังคมที่ส่งผลต่อสุขภาพ ปัจจัยคุกคามสุขภาพ และการกระจายการลงทุนและทรัพยากร
(3) ข้อมูลสถานการณ์และแนวโน้มความเป็นธรรมด้านการเข้าถึงบริการสุขภาพ การสร้างเสริมสุขภาพ การป้องกันและควบคุมโรค การรักษาพยาบาลของบุคคลกลุ่มต่าง ๆ โดยเฉพาะอย่างยิ่งกลุ่มที่มีปัจจัยความเสี่ยงทางสุขภาพสูงหรืออยู่ในสภาวะแวดล้อมที่เปราะบางต่อสุขภาพ
(4) ข้อมูลการมีส่วนร่วมในกลไกการอภิบาลและกํากับคุณภาพในระบบบริการสุขภาพ การคุ้มครองผู้บริโภคด้านสุขภาพ และมาตรการทางสังคมอื่น ๆ
(5) ตัวอย่างรูปธรรมของการจัดบริการสุขภาพที่แสดงความจําเพาะและสามารถตอบสนองความต้องการของคนทุกกลุ่มในพื้นที่ รวมทั้งรูปธรรมพื้นที่ต้นแบบหรือพื้นที่ปฏิบัติการทางสังคมในการคลี่คลายความขัดแย้งอย่างสร้างสรรค์และผลลัพธ์เชิงบวกต่อการบรรลุสุขภาพที่ดีอย่างเป็นธรรม
4. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏร้อยเอ็ด (ฉบับที่..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏร้อยเอ็ด (ฉบับที่..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ อว. เสนอว่า
1. โดยที่พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชาครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏร้อยเอ็ด (ฉบับที่ 3) พ.ศ. 2560 กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏร้อยเอ็ดรวม 10 สาขาวิชา ได้แก่ (1) สาขาวิชาการบัญชี (2) สาขาวิชาครุศาสตร์ (3) สาขาวิชานิติศาสตร์ (4) สาขาวิชานิเทศศาตร์ (5) สาขาวิชาบริหารธุรกิจ (6) สาขาวิชาพยาบาลศาสตร์ (7) สาขาวิชารัฐประศาสนศาตร์ (8) สาขาวิชารัฐศาสตร์ (9) สาขาวิชาวิทยาศาสตร์ (10) สาขาวิชาศิลปศาสตร์
ม็
2. มหาวิทยาลัยราชภัฏร้อยเอ็ดได้กําหนดปริญญาในสาขาเพิ่มขึ้น 2 สาขาวิชา ได้แก่ (1) สาขาวิชาสาธารณสุขศาสตร์ (2) สาขาวิชาครุศาสตร์อุตสาหกรรม โดยได้เปิดการเรียนการสอนในหลักสูตรสาธารณสุขศาสตรบัณฑิต และหลักสูตรครุศาสตร์อุตสาหกรรมบัณฑิต ตามลําดับซึ่งในคราวประชุมสภามหาวิทยาลัยราชภัฏร้อยเอ็ด ครั้งที่ 10 (157)/2563 เมื่อวันที่ 26 พฤศจิกายน 2563 และครั้งที่ 2(160)/2564 เมื่อวันที่ 25 กุมภาพันธ์ 2564 ที่ประชุม ได้มีมติเห็นชอบหลักสูตรสาธารณสุขศาสตรบัณฑิต สาขาวิชาสาธารณสุขชุมชน (หลักสูตรปรับปรุง พ.ศ. 2564) และหลักสูตรครุศาสตร์อุตสาหกรรมบัณฑิต สาขาวิชาไฟฟ้า (4 ปี) (หลักสูตรใหม่ พ.ศ. 2564) โดยสํานักงานปลัดกระทรวง กระทรวงการอุดมศึกษา วิทยาศาสตร์ วิจัยและนวัตกรรมรับทราบการให้ความเห็นชอบหลักสูตรดังกล่าวด้วยแล้ว
3. อว. จึงได้ยกร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏร้อยเอ็ด (ฉบับที่..) พ.ศ. .... เพื่อกําหนดปริญญาในสาขาวิชาและอักษรย่อสําหรับสาขาวิชาและสีประจําสาขาวิชาครุศาสตร์อุตสาหกรรมและสาขาวิชาสาธารณสุขศาสตร์ ดังนี้
3.1 กําหนดปริญญาในสาชาวิชาและอักษรย่อสําหรับสาขาวิชา
3.1.1 สาขาวิชาครุศาสตร์อุตสาหกรรม มีปริญญาสามชั้น คือ
(ก) เอก เรียกว่า “ครุศาสตร์อุตสาหกรรมดุษฎีบัณฑิต”
ใช้อักษรย่อ “ค.อ.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “ครุศาสตร์อุตสาหกรรมหาบัณฑิต”
ใช้อักษรย่อ “ค.อ.ม.”
(ค) ตรี เรียกว่า “ครุศาสตร์อุตสาหกรรมบัณฑิต”
ใช้อักษรย่อ “ค.อ.บ.”
3.1.2 สาขาวิชาสาธารณสุขศาสตร์ มีปริญญาสามชั้น คือ
(ก) เอก เรียกว่า “สาธารณสุขศาสตรดุษฎีบัณฑิต”
ใช้อักษรย่อ “ส.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “สาธารณสุขศาสตรมหาบัณฑิต”
ใช้อักษรย่อ “ส.ม.”
(ค) ตรี เรียกว่า “สาธารณสุขศาสตรบัณฑิต”
ใช้อักษรย่อ “ส.บ.”
3.2 กําหนดสีประจําสาขาวิชา
3.2.1 สาขาวิชาครุศาสตร์อุตสาหกรรม สีแดงเลือดนก
3.2.2 สาขาวิชาสาธารณสุขศาสตร์ สีชมพูกุหลาบ
4. ในคราวประชุมสภามหาวิทยาลัยราชภัฏร้อยเอ็ด ครั้งที่ 1(172)/2565 เมื่อวันที่ 20 มกราคม 2565 ที่ประชุมได้มีมติเห็นชอบร่างพระราชกฤษฎีกาตามข้อ 3 แล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาและอักษรย่อสําหรับสาขาวิชา และสีประจําสาขาวิชาครุศาสตร์อุตสาหกรรมและสาขาวิชาสาธารณสุขศาสตร์
5. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏลําปาง (ฉบับที่..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏลําปาง (ฉบับที่..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ อว. เสนอว่า
1. โดยที่พระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชาครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏลําปาง (ฉบับที่ 2) พ.ศ. 2563 กําหนดปริญญาในสาขาวิชาและอักษรย่อสําหรับสาขาวิชาของมหาวิทยาลัยราชภัฏลําปาง รวม 14 สาขาวิชา ได้แก่ (1) การจัดการ (2) การบัญชี (3) ครุศาสตร์ (4) เทคโนโลยี (5) นิติศาสตร์ (6) นิเทศศาสตร์ (7) บริหารธุรกิจ (8) รัฐประศาสนศาสตร์ (9) รัฐศาสตร์ (10) วิจิตรศิลป์และประยุกต์ศิลป์ (11) วิทยาศาสตร์ (12) วิศวกรรมศาสตร์ (13) ศิลปศาสตร์ และ (14) สาธารณสุขศาสตร์
2. มหาวิทยาลัยราชภัฏลําปางได้กําหนดปริญญาในสาขาวิชาพยาบาลศาสตร์เพิ่มขึ้น โดยได้เปิดการเรียนการสอนในหลักสูตรพยาบาลศาสตรบัณฑิต ซึ่งในคราวประชุมสภามหาวิทยาลัยราชภัฏลําปาง ครั้งที่ 7/2564 เมื่อวันที่ 26 พฤษภาคม 2564 ได้มีมติเห็นชอบหลักสูตรพยาบาลศาสตรบัณฑิต หลักสูตรใหม่ พ.ศ. 2565 และสํานักงานปลัดกระทรวง กระทรวงการอุดมศึกษา วิทยาศาสตร์ วิจัยและนวัตกรรมรับทราบการให้ความเห็นชอบหลักสูตรดังกล่าวด้วยแล้ว
3. อว. จึงได้ยกร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏลําปาง (ฉบับที่..) พ.ศ. .... เพื่อกําหนดปริญญาในสาขาวิชาและอักษรย่อสําหรับสาขาวิชาพยาบาลศาสตร์ รวมทั้งสีประจําสาขาวิชา ดังนี้
3.1 กําหนดปริญญาในสาขาวิชาและอักษรย่อสําหรับสาขาวิชาพยาบาลศาสตร์ มีปริญญาวามชั้น คือ
(ก) เอก เรียกว่า “พยาบาลศาสตรดุษฎีบัณฑิต” ใช้อักษรย่อ “พย.ด.” และ “ปรัชญาดุษฎีบัณฑิต” ใช้อักษรย่อ “ปร.ด.”
(ข) โท เรียกว่า “พยาบาลศาสตรมหาบัณฑิต” ใช้อักษรย่อ “พย.ม.”
(ค) ตรี เรียกว่า “พยาบาลศาสตรบัณฑิต” ใช้อักษรย่อ “พย.บ.”
3.2 กําหนดสีประจําสาขาวิชาพยาบาลศาสตร์ สีน้ําเงิน
4. ในคราวประชุมสภามหาวิทยาลัยราชภัฏลําปาง ครั้งที่ 4/2565 เมื่อวันที่ 9 เมษายน 2565 ที่ประชุมได้มีมติเห็นชอบร่างพระราชกฤษฎีกาตามข้อ 3 แล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาและอักษรย่อสําหรับสาขาวิชา และสีประจําสาขาวิชาพยาบาลศาสตร์
6. เรื่อง ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลนาจอมเทียน อําเภอสัตหีบ จังหวัดชลบุรี พ.ศ. ....
คณะรัฐมนตรีมีมติอนุมัติดังนี้
1. อนุมัติหลักการร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลนาจอมเทียน อําเภอสัตหีบ จังหวัดชลบุรี พ.ศ. .... ตามที่กระทรวงมหาดไทย (มท.) เสนอ และส่งให้สํานักงานคณะกรรมการกฤษฎีกาตรวจพิจารณา [แล้วดําเนินการต่อไปได้]
2. ให้กระทรวงมหาดไทยรับความเห็นของกระทรวงเกษตรและสหกรณ์และกระทรวงคมนาคม ไปพิจารณาดําเนินการต่อไปด้วย
3. ให้สํานักงานอัยการสูงสุดรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญของเรื่อง
มท. เสนอว่า
1. สํานักงานอัยการสูงสุดขอถอนสภาพที่ดินสาธารณประโยชน์ แปลง “ที่เลี้ยงสัตว์สาธารณประโยชน์” ตามหลักฐานหนังสือสําคัญสําหรับที่หลวง เลขที่ 8196 ตําบลนาจอมเทียน อําเภอวัตหีบ จังหวัดชลบุรี เนื้อที่ประมาณ 24 ไร่ 1 งาน 73 ตารางวา เพื่อใช้เป็นที่ตั้งสํานักงานอัยการและบ้านพักข้าราชการฝ่ายอัยการ ต่อมาที่ดินสาธารณประโยชน์แปลงดังกล่าวถูกกันออกเป็นแนวถนนสุขุมวิท เนื้อที่ประมาณ 3 ไร่ 3 งาน 21 ตารางวา สํานักงานอัยการสูงสุดจึงขอถอนสภาพที่ดิน บางส่วน เนื้อที่ประมาณ 20 ไร่ 2 งาน 52 ตารางวา
2. ที่ดินสาธารณประโยชน์ตามข้อ 1 เดิมราษฎรใช้เป็นที่เลี้ยงสัตว์ร่วมกันมาก่อนปี พ.ศ. 2486 และราษฎรได้เลิกใช้ประโยชน์ร่วมกันแล้วทั้งแปลง เนื่องจากไปใช้เครื่องจักรแทนจึงไม่มีการนําสัตว์เข้าไปเลี้ยงในที่ดินสาธารณประโยชน์แปลงนี้ โดยทางราชการได้ออกหนังสือสําคัญสําหรับที่หลวงเลขที่ 8196 ตําบลนาจอมเทียน อําเภอสัตหีบ จังหวัดชลบุรี เมื่อวันที่ 28 เมษายน พ.ศ. 2521 เนื้อที่ประมาณ 24 ไร่ 1 งาน 73 ตารางวา ที่ดินดังกล่าวอยู่ในเกณฑ์ที่จะถอนสภาพตามมาตรา 8 วรรคสอง (1) แห่งประมวลกฎหมายที่ดิน และระเบียบกระทรวงมหาดไทยว่าด้วยวิธีปฏิบัติเกี่ยวกับการถอนสภาพ การจัดขึ้นทะเบียน และการจัดหาผลประโยชน์ที่ดินของรัฐตามประมวลกฎหมายที่ดิน พ.ศ. 2550 จึงเห็นควรให้มีการตราพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกัน ในท้องที่ตําบลนาจอมเทียน อําเภอสัตหีบ จังหวัดชลบุรี เพื่อมอบหมายให้สํานักงานอัยการสูงสุดใช้เป็นที่ตั้งสํานักงานอัยการและบ้านพักข้าราชการฝ่ายอัยการ
3. มท. ได้ดําเนินการรับฟังความคิดเห็นจากหน่วยงานที่เกี่ยวข้องและผู้ที่เกี่ยวข้อง ดังนี้
3.1 จังหวัดได้ประสานขอความเห็นของหน่วยงานที่เกี่ยวข้อง ได้แก่ราษฎรในพื้นที่ สภาเทศบาลตําบลนาจอมเทียน อําเภอสัตหีบ จังหวัดชลบุรี และคณะกรรมการกํากับการใช้ที่ดินของรัฐ จังหวัดชลบุรี ต่างเห็นชอบให้ถอนสภาพที่ดินสาธารณประโยชน์ดังกล่าว
3.2 กรมที่ดินได้ประสานกรมโยธาธิการและผังเมืองเพื่อพิจารณาให้ความเห็นด้านผังเมือง ซึ่งกรมโยธาธิการและผังเมืองแจ้งว่า พื้นที่ดังกล่าวตั้งอยู่ในเขตผังเมืองรวม เมืองพัทยา จังหวัดชลบุรี กําหนดการใช้ประโยชน์ที่ดินไว้เป็นประเภทที่อยู่อาศัยหนาแน่นน้อยให้ใช้ประโยชน์ที่ดินเพื่อการอยู่อาศัย สถาบันราชการ การสาธารณูปโภคและสาธารณูปการเป็นส่วนใหญ่ จึงเห็นว่าการถอนที่ดินสาธารณประโยชน์แปลงดังกล่าวไม่ขัดต่อกฎกระทรวงให้ใช้บังคับผังเมืองรวมเมืองพัทยา พ.ศ. 2556 แต่อย่างใด และกรมการปกครองได้ตรวจสอบและรับรองความถูกต้องของท้องที่การปกครองและแนวเขตการปกครองในแผนที่ท้ายพระราชกฤษฎีกา ตามมติคณะรัฐมนตรี (22 มีนาคม 2565) [เรื่อง แนวทางปฏิบัติเกี่ยวกับกรณีการตราร่างกฎหมายหรือร่างอนุบัญญัติที่ต้องจัดให้มีแผนที่ท้าย] ด้วยแล้ว
4. คณะกรรมการพิจารณาร่างกฎหมาย มท. คณะที่ 2 ในคราวประชุม ครั้งที่ 6/2565 เมื่อวันพุธที่ 20 เมษายน 2565 มีมติให้กรมที่ดินตรวจสอบความถูกต้องของแผนที่ท้ายพระราชกฤษฎีกาฯ อีกครั้งหนึ่ง แล้วดําเนินการต่อไปได้ พร้อมทั้งให้รับความเห็นของคณะกรรมการพิจารณาร่างกฎหมาย ฯ ไปพิจารณาดําเนินการในส่วนที่เกี่ยวข้องต่อไป ซึ่งกรมที่ดินได้ดําเนินการตามมติคณะกรรมการพิจารณาร่างกฎหมายของ มท. ต่อไป
สาระสําคัญของร่างพระราชกฤษฎีกา
กําหนดให้ถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลนาจอมเทียน อําเภอสัตหีบ จังหวัดชลบุรี เนื้อที่ประมาณ 20 ไร่ 2 งาน 52 ตารางวา เพื่อมอบหมายให้สํานักงานอัยการสูงสุดใช้เป็นที่ตั้งสํานักงานอัยการและบ้านพักข้าราชการฝ่ายอัยการ
7. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กําหนด (ฉบับที่ ..) พ.ศ. .... (ยกเว้นค่าธรรมเนียมการใช้ยานยนตร์บนทางหลวงพิเศษในช่วงเทศกาลปีใหม่ของปี พ.ศ. 2566)
คณะรัฐมนตรีมีมติเห็นชอบร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กําหนด (ฉบับที่ ..) พ.ศ. .... ตามที่กระทรวงคมนาคม (คค.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ ร่างกฎกระทรวงฯ ที่ คค. เสนอ เป็นการยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ในช่วงเทศกาลปีใหม่ของปี พ.ศ. 2566 ตั้งแต่เวลา 00.01 นาฬิกา ของวันพฤหัสบดีที่ 29 ธันวาคม 2565 ถึงเวลา 24.00 นาฬิกา ของวันพุธที่ 4 มกราคม 2566 เพื่อแก้ไขปัญหาจราจรและอํานวยความสะดวกให้แก่ประชาชนในการเดินทางบนทางหลวงพิเศษในช่วงเทศกาลดังกล่าวและช่วยสนับสนุนให้ประชาชนสามารถเดินทางได้สะดวกรวดเร็วยิ่งขึ้นทําให้การจราจรมีความคล่องตัว รวมทั้งเป็นการลดการใช้พลังงานของประเทศ ซึ่งสํานักงานคณะกรรมการกฤษฎีกาได้ตรวจพิจารณาร่างกฎกระทรวงดังกล่าวเป็นการล่วงหน้าแล้ว
สาระสําคัญของร่างกฎกระทรวง
ยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 สายกรุงเทพมหานคร - บ้านฉาง ตอนกรุงเทพมหานคร - เมืองพัทยา รวมทางแยกไปบรรจบทางหลวงแผ่นดินหมายเลข 34 (บางวัว) ทางแยกเข้าชลบุรี ทางแยกเข้าท่าเรือแหลมฉบัง ทางแยกเข้าพัทยา และตอนบ้านหนองปรือ - บ้านฉาง รวมทางแยกไปบรรจบทางหลวงแผ่นดินหมายเลข 3 (บ้านอําเภอ) และทางหลวงพิเศษหมายเลข 9 สายวงแหวนรอบนอกกรุงเทพมหานคร (ถนนกาญจนาภิเษก) ตอนพระประแดง - บางแค ช่วงพระประแดง - ต่างระดับบางขุนเทียน และตอนบางปะอิน - บางพลี ตั้งแต่เวลา 00.01 นาฬิกา ของวันพฤหัสบดีที่ 29 ธันวาคม 2565 ถึงเวลา 24.00 นาฬิกา ของวันพุธที่ 4 มกราคม 2566
เศรษฐกิจ-สังคม
8. เรื่อง การทบทวนมติคณะรัฐมนตรีที่เกี่ยวข้องกับพื้นที่ชุ่มน้ํา
คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอการทบทวนมติคณะรัฐมนตรี ดังนี้
มติคณะรัฐมนตรี
จากเดิม
แก้ไขเป็น
26 สิงหาคม 2540
(ปรับปรุงหน่วยงานรับผิดชอบการประสานงานระดับชาติและการตั้งงบประมาณ)
เห็นชอบให้สํานักงานนโยบายและแผนสิ่งแวดล้อม* (สผ.) รับผิดชอบเป็นหน่วยงานประสานงานระดับชาติและตั้งงบประมาณสําหรับเป็นเงินบริจาคเพื่อสนับสนุนอนุสัญญาว่าด้วยพื้นที่ชุ่มน้ํา ตามอัตราที่กําหนด
ให้กรมทรัพยากรน้ําเป็นหน่วยงานรับผิดชอบแทน สผ.
3 พฤศจิกายน 2552
(ปรับปรุงหน่วยงานสนับสนุนตามมาตรการอนุรักษ์พื้นที่ ชุ่มน้ํา)
ข้อ 1 ประกาศกําหนดให้พื้นที่ชุ่มน้ําที่เป็นที่สาธารณะทุกแห่งทั่วประเทศโดยเฉพาะพื้นที่ชุ่มน้ําแหล่งน้ําจืดเป็นพื้นที่สีเขียวและมิให้ส่วนราชการเข้าไปใช้ประโยชน์เพื่อสงวนไว้เป็นแหล่งรองรับน้ําและกักเก็บน้ําต่อไป โดยมี สผ. เป็นหน่วยงานสนับสนุน ร่วมกับองค์กรปกครองส่วนท้องถิ่น กรมประมง กรมที่ดิน กรมชลประทาน กรมทรัพยากรน้ํา กรมทรัพยากรทางทะเลและชายฝั่ง
ยกเลิก สผ. จากหน่วยงานสนับสนุน
ข้อ 3 ให้มีการติดตาม ตรวจสอบและดํารงรักษาพื้นที่ชุ่มน้ําตามทะเบียนรายนามพื้นที่ชุ่มน้ําที่มีความสําคัญระดับท้องถิ่นเพื่อสงวนเพื่อสงวนไว้เป็นแหล่งรองรับน้ําตามธรรมชาติ โดยเฉพาะอย่างยิ่งพื้นที่ชุ่มน้ําที่ได้รับการขึ้นทะเบียนเป็นแหล่งน้ําสาธารณประโยชน์ ตลอดจนควบคุมและป้องกันการบุกรุกเข้าใช้ประโยชน์ที่จะส่งผลกระทบต่อพื้นที่ชุ่มน้ําที่เป็นพื้นที่สาธารณประโยชน์โดยมี สผ. เป็นหน่วยงานสนับสนุน ร่วมกับกรมการขนส่งทางน้ําและพาณิชย์นาวี กรมที่ดิน กรมทรัพยากรน้ํา สํานักงานนโยบายและแผน ทรัพยากรธรรมชาติและสิ่งแวดล้อม สถาบันการศึกษา
ข้อ 11 ให้มีการศึกษาวิจัยระบบนิเวศพื้นที่ชุ่มน้ําที่มีความสําคัญระดับนานาชาติและระดับชาติและเผยแพร่ข้อมูลแก่สาธารณชนอย่างต่อเนื่อง โดยมี สผ. เป็นหน่วยงานสนับสนุน ร่วมกับกรมส่งเสริมคุณภาพสิ่งแวดล้อม
ให้กรมทรัพยากรน้ําเป็นหน่วยงานสนับสนุนแทน สผ.
ข้อ 17 ให้จัดทํารายงานการประเมินผลการปฏิบัติงานตามมติคณะรัฐมนตรี ข้อ 1 -16 โดยติดตามตรวจสอบจากหน่วยงานหลักเสนอต่อคณะอนุกรรมการการจัดการพื้นที่ชุ่มน้ําเป็นประจํา โดยมี สผ. เป็นหน่วยงานสนับสนุน
และให้แก้ไขชื่อหน่วยงานในมาตรการอนุรักษ์พื้นที่ชุ่มน้ําตามมติคณะรัฐมนตรีเมื่อวันที่ 3 พฤศจิกายน 2552 (เรื่อง การทบทวนมติคณะรัฐมนตรี วันที่ 1 สิงหาคม 2543 เรื่อง ทะเบียนรายนามพื้นที่ชุ่มน้ําที่มีความสําคัญระดับนานาชาติ และระดับชาติของประเทศไทย และมาตรการอนุรักษ์พื้นที่ชุ่มน้ํา) จากเดิม “กรมการขนส่งทางน้ําและพาณิชย์นาวี” เป็น “กรมเจ้าท่า” ตามความเห็นของกระทรวงคมนาคม รวมทั้งให้ ทส. และหน่วยงานที่เกี่ยวข้องรับความเห็นของกระทรวงคมนาคม สํานักงบประมาณ สํานักงาน ก.พ.ร. และสํานักงานทรัพยากรน้ําแห่งชาติไปพิจารณาดําเนินการในส่วนที่เกี่ยวข้องต่อไปด้วย
สาระสําคัญของเรื่อง
ทส. รายงานว่า
1. ประเทศไทยเข้าร่วมเป็นภาคีอนุสัญญาว่าด้วยพื้นที่ชุ่มน้ํา (อนุสัญญาแรมซาร์) ซึ่งมีผลใช้บังคับตั้งแต่วันที่ 13 กันยายน 2541 โดยเป็นข้อตกลงระหว่างรัฐบาลซึ่งกําหนดกรอบการทํางานสําหรับความร่วมมือระหว่างประเทศเพื่อการอนุรักษ์แหล่งที่อยู่อาศัยที่เป็นพื้นที่ชุ่มน้ํา โดยมีวัตถุประสงค์เพื่อนุรักษ์และยับยั้งการสูญหายของพื้นที่ชุ่มน้ําในโลกและสนับสนุนให้มีการใช้ประโยชน์อย่างชาญฉลาด
2. ที่ผ่านมา สผ. ได้ดําเนินงานเกี่ยวกับเรื่องพื้นที่ชุ่มน้ํา สรุปได้ดังนี้
2.1 ด้านต่างประเทศ ได้ตั้งงบประมาณสําหรับเป็นเงินบริจาคเพื่อสนับสนุนอนุสัญญาว่าด้วยพื้นที่ชุ่มน้ําเป็นประจําทุกปี และประสานการอนุวัตและติดตามการดําเนินงานตามพันธกรณีของอนุสัญญา โดยเป็นผู้แทนประเทศไทยในการเข้าร่วมการประชุมเจรจา เพื่อกําหนดนโยบายและกรอบการดําเนินงานในเวทีระดับสากล ระดับภูมิภาค ระดับทวิภาคี และความร่วมมือระหว่างองค์กรระหว่างประเทศ ตลอดจนผลักดันและขับเคลื่อนการดําเนินงานภายใต้พันธกรณีของอนุสัญญาว่าด้วยพื้นที่ชุ่มน้ําและความร่วมมือระหว่างประเทศในประเด็นที่เกี่ยวข้อง เช่น การประชุมสมัชชาภาคีอนุสัญญาว่าด้วยพื้นที่ชุ่มน้ํา การเสนอพื้นที่ชุ่มน้ําที่มีความสําคัญของประเทศไทยเข้าร่วมเป็น Ramsar Site จํานวน 15 แห่ง การเสนอเมืองแห่งพื้นที่ชุ่มน้ํา จํานวน 1 แห่ง เป็นต้น
2.2 ภายในประเทศ เช่น (1) การศึกษา สํารวจ และติดตตามสถานภาพพื้นที่ชุมน้ําที่มีความสําคัญของประเทศไทย ได้แก่ Ramsar Site พื้นที่ชุ่มน้ําที่มีความสําคัญระดับนานาชาติ และพื้นที่ชุ่มน้ําที่มีความสําคัญระดับชาติ ตลอดจนพื้นที่ที่มีศักยภาพในการเสนอเป็น Ramsar Site เพิ่มเติม (2) การจัดทําเครื่องมือ กลไกในการบริหารจัดการพื้นที่ชุ่มน้ําของประเทศไทย (3) ส่งเสริมการสร้างความรู้ความเข้าใจเกี่ยวกับพื้นที่ชุ่มน้ํา เพื่อให้สาธารณชนเกิดความตระหนักในคุณค่าและความสําคัญของพื้นที่ชุ่มน้ํา (4) เพิ่มประสิทธิภาพของบุคลากรที่เกี่ยวข้องในการบริหารจัดการพื้นที่ชุ่มน้ําโดยส่งผู้แทนหน่วยงานที่กํากับดูแลพื้นที่ชุ่มน้ําเข้าร่วมการฝึกอบรมในระดับสากล (5) ให้ความคิดเห็นและข้อเสนอแนะทางวิชาการเพื่อประกอบการดําเนินโครงการในพื้นที่ชุ่มน้ําของประเทศไทย และ (6) ดําเนินงานในฐานะฝ่ายเลขานุการคณะอนุกรรมการการจัดการพื้นที่ชุ่มน้ําและคณะทํางานวิชาการพื้นที่ชุ่มน้ํา
3. ทส. ได้ตระหนักถึงข้อจํากัดในการผลักดันและขับเคลื่อนนโยบายไปสู่การปฏิบัติในพื้นที่เป้าหมาย เนื่องจาก สผ. ไม่มีหน่วยงานในสังกัดในพื้นที่จึงมีนโยบายในการถ่ายโอนภารกิจพื้นที่ชุ่มน้ําจาก สผ. ไปยังกรมทรัพยากรน้ํา ซึ่งมีหน้าที่ในการกํากับ ดูแล และเสนอแนะมาตรการ หลักเกณฑ์และวิธีการเพื่อการอนุรักษ์และการพัฒนาทรัพยากรน้ําสาธารณะและพื้นที่ชุ่มน้ํา รวมทั้งยังเป็นหน่วยงานที่มีสํานักงานทรัพยากรน้ําภาคเป็นหน่วยงานขับเคลื่อนการดําเนินงานในพื้นที่ ทส. จึงได้ถ่ายโอนภารกิจงานพื้นที่ชุ่มน้ําจาก สผ. ไปยังกรมทรัพยากรน้ําแล้วตามกฎกระทรวงแบ่งส่วนราชการสํานักงานนโยบายและแผนทรัพยากรธรรมชาติและสิ่งแวดล้อม พ.ศ. 2565 (ประกาศในราชกิจจานุเบกษาเมื่อวันที่ 20 กรกฎาคม 2565) ทั้งนี้ คณะกรรมการสิ่งแวดล้อมแห่งชาติในการประชุมครั้งที่ 3/2565 เมื่อวันที่ 3 สิงหาคม 2565 มีมติเห็นชอบด้วยแล้ว
9. เรื่อง รายงานความคืบหน้าโครงการจัดสร้างพิพิธภัณฑ์องค์ความรู้เรื่องไม้มีค่าเพื่อประโยชน์ของแผ่นดิน และหอประชุมอเนกประสงค์นานาชาติเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก
คณะรัฐมนตรีรับทราบตามที่สํานักงานปลัดสํานักนายกรัฐมนตรี (สปน.) เสนอรายงานความคืบหน้าโครงการจัดสร้างพิพิธภัณฑ์องค์ความรู้เรื่องไม้มีค่าเพื่อประโยชน์ของแผ่นดิน และหอประชุมอเนกประสงค์นานาชาติ เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก [เป็นการดําเนินการตามมติคณะรัฐมนตรี (4 มกราคม 2565) ที่เห็นชอบให้ สปน. เสนอขอทบทวนหน่วยงานรับผิดชอบการเสนอตั้งงบประมาณการดําเนินโครงการตามมติคณะรัฐมนตรี (30 เมษายน 2562) โดยมอบหมายให้กระทรวงกลาโหม (กห.) (กองทัพบก) เป็นหน่วยงานรับผิดชอบเสนอขอตั้งงบประมาณโครงการจัดสร้างหอประชุมอเนกประสงค์ฯ ในส่วนที่เกี่ยวข้องในปีงบประมาณรายจ่ายประจําปีงบประมาณ พ.ศ 2566 เป็นต้นไป รวมถึงงบประมาณในการบริหารจัดการและบํารุงรักษารายปีหลังจากที่โครงการฯ แล้วเสร็จด้วย และให้กระทรวงทรัพยากรธรรมชาติและสิ่งแวดล้อม (ทส.) เป็นหน่วยงานรับผิดชอบเสนอขอตั้งงบประมาณโครงการจัดสร้างพิพิธภัณฑ์ฯ ตั้งแต่ปีงบประมาณรายจ่ายประจําปีงบประมาณ พ.ศ. 2566 เป็นต้นไป] โดยมีความคืบหน้าการดําเนินโครงการฯ สรุปได้ ดังนี้
1. โครงการสร้างพิพิธภัณฑ์ฯ
1.1 ย้ายพื้นที่ก่อสร้างโครงการไปจัดสร้างพิพิธภัณฑ์ฯ จากพื้นที่ก่อสร้างเดิม ณ บริเวณหอประชุมกองทัพบก เขตดุสิต เนื้อที่ 19 ไร่ แบ่งเป็นพื้นที่ในการก่อสร้างพิพิธภัณฑ์ฯ 8 ไร่ และพื้นที่ในการก่อสร้างอาคารหอประชุมกองทัพบก 11 ไร่ ไปยังที่ดินพระราชทานจากพระบาทสมเด็จพระเจ้าอยู่หัว ณ เขตวังทองหลาง เนื้อที่ 79 ไร่ 2 งาน 60.9 ตารางวา แบ่งเป็นพื้นที่ก่อสร้างพิพิธภัณฑ์ฯ 36 ไร่ และอาคารหอประชุมอเนกประสงค์ฯ 43 ไร่ จึงต้องมีการพิจารณาปรับปรุงการออกแบบพิพิธภัณฑ์ฯ และงบประมาณในการก่อสร้างใหม่ โดยปรับปรุงรูปแบบ รายการแบบ รายละเอียด และปรับวงเงินงบประมาณ เพิ่มกรอบวงเงินโครงการจัดสร้างพิพิธภัณฑ์ฯ ประกอบด้วย
(1) พื้นที่ที่เปลี่ยนไปมีขนาดใหญ่ขึ้น จึงต้องขยายขนาดอาคารให้เหมาะสมกับขนาดพื้นที่ (ตามแบบเดิมมีพื้นที่ใช้สอยภายในอาคารประมาณ 13,300 ตารางเมตร โดยในพื้นที่แห่งใหม่มีพื้นที่ประมาณ 25,000 ตารางเมตร)
(2) ปรับปรุงแนวคิดในการออกแบบ เพื่อรองรับการเป็นโครงการเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก และรองรับการสื่อความหมายในเรื่องการบริหารจัดการทรัพยากร ป่าไม้และคุณค่าของทรัพยากรป่าไม้
(3) สถานที่ตั้งอาคารแห่งใหม่มีสภาพภูมิทัศน์โดยรอบแตกต่างจากพื้นที่เดิม ทําให้ต้องเพิ่มขนาดสัดส่วนความสูงเพื่อให้สอดคล้องกับภูมิทัศน์และประโยชน์ใช้สอยและความงาม
(4) กรอบวงเงินที่เสนอคณะรัฐมนตรีเมื่อปีงบประมาณ พ.ศ. 2562 เป็นเพียงการประเมินเบื้องต้นโดยใช้แบบจากพื้นที่เดิม ยังไม่ได้ออกแบบรายละเอียดสําหรับพื้นที่ใหม่ ปัจจุบันกรมศิลปากรได้ออกแบบและประมาณการราคาแล้วเสร็จ โดยมีองค์ประกอบของอาคารทั้งภายนอกและภายในครบถ้วน เช่น ด้านสถาปัตยกรรม ด้านวิศวกรรม (ระบบไฟฟ้าและระบบปรับอากาศ) ด้านภูมิทัศน์และงานจัดสวนพฤกษศาสตร์พันธุ์ไม้มีค่า และการจัดแสดงนิทรรศการ/ตกแต่งภายใน (จัดแสดงงานศิลปาชีพ ข้อมูลองค์ความรู้เกี่ยวกับไม้ วรรณคดี ประวัติศาสตร์ชาติไทย และวัฒนธรรม)
1.2 ในการประชุมคณะกรรมการฝ่ายโครงการจัดสร้างพิพิธภัณฑ์ฯ ครั้งที่ 1/2565 เมื่อวันที่ 12 มกราคม 2565 มีมติเห็นชอบกรอบวงเงินโครงการจัดสร้างพิพิธภัณฑ์ฯ ในส่วนของงานก่อสร้างและตกแต่งตามผลการออกแบบของกรมศิลปากร 4,055.32 ล้านบาท และเห็นชอบวงเงินที่จะจัดทําคําของบประมาณก่อหนี้ผูกพันข้ามปีงบประมาณ พ.ศ. 2566 - 2570 ซึ่งเสนอตั้งงบประมาณในปีงบประมาณ พ.ศ. 2566 วงเงิน 874 ล้านบาท โดยแบ่งเป็น 4 หมวด ดังนี้
(1) ค่าก่อสร้างโครงสร้างอาคารสถาปัตยกรรมและงานระบบไฟฟ้า ระบบงานที่เกี่ยวข้อง และค่าควบคุมงาน 1,277.31 ล้านบาท ได้สนอตั้งงบประมาณในปีงบประมาณ พ.ศ. 2566 วงเงิน 372 ล้านบาท โดย ทส. ตั้งงบประมาณ และให้ กห. (กองทัพบก) เป็นหน่วยงานเบิกจ่ายแทน
(2) ค่าตกแต่งสถาปัตยกรรม การตกแต่งภายใน ระบบสาธารณูปโภคทั้งภายในและภายนอกอาคาร และค่าควบคุมงาน 2,169.63 ล้านบาท ได้เสนอตั้งงบประมาณในปีงบประมาณ พ.ศ. 2566 วงเงิน 350 ล้านบาท โดย ทส. ตั้งงบประมาณและเป็นหน่วยงานดําเนินการ
(3) ค่าปรับปรุงภูมิทัศน์และค่าควบคุมงาน 418.39 ล้านบาท ได้เสนอตั้งงบประมาณในปีงบประมาณ พ.ศ. 2566 วงเงิน 110 ล้านบาท โดย ทส. ตั้งงบประมาณและเป็นหน่วยงานดําเนินการ
(4) ค่าจัดแสดงนิทรรศการองค์ความรู้ทั้งภายในและภายนอกอาคาร 189.98 ล้านบาท ได้เสนอตั้งงบประมาณในปีงบประมาณ พ.ศ. 2566 วงเงิน 25 ล้านบาท โดย ทส. ตั้งงบประมาณ และให้กรมศิลปากรเป็นหน่วยเบิกจ่ายแทน
1.3 ระยะเวลาก่อสร้างและตกแต่งตามแบบของกรมศิลปากร รวม 5 ปี เริ่มจากปีงบประมาณ พ.ศ. 2566 - 2570 โดยปีงบประมาณ พ.ศ. 2566 กองทัพบกจะเริ่มการก่อสร้างตามรายการที่ (1) (ตามสัญญาที่ได้ก่อหนี้ผูกพันงบประมาณไว้แล้ว) และให้ ทส. ดําเนินการก่อสร้างในรายการที่ (2) และสําหรับในปีงบประมาณ พ.ศ. 2567 ทส. จะดําเนินการในรายการที่ (3) และ (4)
2. โครงการจัดสร้างหอประชุมอเนกประสงค์ฯ (ประกอบด้วย อาคารหอประชุมอเนกประสงค์ฯ และอาคารกรมสวัสดิการทหารบก) กองทัพบกได้ดําเนินการสรุปได้ ดังนี้
2.1 หอประชุมอเนกประสงค์ฯ เป็นอาคารสูง 3 ชั้น และชั้นใต้ดิน 1 ชั้น ประกอบด้วย สํานักงานห้องแถลงข่าว โถงพักคอย ห้องจัดเลี้ยง และห้องประชุมขนาดใหญ่ โดยมีผลการก่อสร้างคิดเป็นร้อยละ 91.24 ช้ากว่าแผนร้อยละ 6.16 (กําหนดแล้วเสร็จตามสัญญา วันที่ 22 พฤศจิกายน 2565)
2.2 อาคารกรมสวัสดิการทหารบก เป็นอาคารสํานักงานสูง 7 ชั้น ที่จอดรถพร้อมหลังคา 33 คัน โรงอาหารจุคนได้ 250 คน มีผลการก่อสร้างดําเนินการแล้วเสร็จตามสัญญา
10. เรื่อง สรุปผลการดําเนินการเรื่องร้องทุกข์และรับข้อคิดเห็นจากประชาชน ประจําปีงบประมาณ พ.ศ.2565
คณะรัฐมนตรีรับทราบตามที่สํานักงานปลัดสํานักนายกรัฐมนตรี (สปน.) เสนอสรุปผลการดําเนินการเรื่องร้องทุกข์และรับข้อคิดเห็นจากประชาชน ประจําปีงบประมาณ พ.ศ 2565 พร้อมผลการวิเคราะห์เรื่องราวร้องทุกข์และรับข้อคิดเห็น และแนวทางในการแก้ไขปัญหาและอุปสรรคเพื่อขอความร่วมมือส่วนราชการที่เกี่ยวข้องในการเพิ่มประสิทธิภาพการให้บริการประชาชน และการบริหารจัดการเรื่องร้องทุกข์ต่อไป [เป็นการดําเนินการตามมติคณะรัฐมนตรี (29 พฤศจิกายน 2548) ที่รับทราบแนวทางการจัดระเบียบของระบบกระบวนการแก้ไขปัญหาตามข้อร้องเรียนของประชาชนและมอบหมายให้ทุกกระทรวงดําเนินการตามแนวทางดังกล่าว โดยให้ สปน. เป็นหน่วยงานที่รับผิดชอบด้านการติดตามผลการดําเนินการและสรุปรายงานผลความคืบหน้าในการดําเนินการเสนอคณะรัฐมนตรีรับทราบทุก 3 เดือน] สาระสําคัญสรุปได้ ดังนี้
1. สรุปผลการดําเนินการเรื่องร้องทุกข์และรับข้อคิดเห็นจากประชาชน ประจําปีงบประมาณ พ.ศ. 2565
1.1 สถิติการแจ้งเรื่องร้องทุกข์และรับข้อคิดเห็นของประชาชน ที่ยื่นเรื่องผ่านช่องทางการร้องทุกข์ 1111 รวมทั้งสิ้น 67,919 เรื่อง สามารถดําเนินการจนได้ข้อยุติ 62,112 เรื่อง คิดเป็นร้อยละ 91.45 และรอผลการพิจารณาของหน่วยงานที่เกี่ยวข้อง 5,807 เรื่อง คิดเป็นร้อยละ 8.55
1.2 หน่วยงานที่ได้รับการประสานงานเรื่องร้องทุกข์และรับข้อคิดเห็นมากที่สุด 5 ลําดับแรก ดังนี้
(1) ส่วนราชการ ได้แก่ สํานักงานตํารวจแห่งชาติ 4,405 เรื่อง กระทรวงสาธารณสุข 2,252 เรื่อง กระทรวงการคลัง 2,071 เรื่อง กระทรวงแรงงาน 1,644 เรื่อง และกระทรวงคมนาคม 1,372 เรื่อง
(2) รัฐวิสาหกิจ ได้แก่ สํานักงานสลากกินแบ่งรัฐบาล 673 เรื่อง การไฟฟ้าส่วนภูมิภาค 465 เรื่อง องค์การขนส่งมวลชนกรุงเทพ 432 เรื่อง การไฟฟ้านครหลวง 352 เรื่อง และการประปาส่วนภูมิภาค 320 เรื่อง
(3) องค์กรปกครองส่วนท้องถิ่นและจังหวัด ได้แก่ กรุงเทพมหานคร 3,522 เรื่อง จังหวัดนนทบุรี 851 เรื่อง สมุทรปราการ 830 เรื่อง ปทุมธานี 735 เรื่อง และชลบุรี 651 เรื่อง
2. การประมวลผลและวิเคราะห์เรื่องร้องทุกข์และรับข้อคิดเห็น ประจําปีงบประมาณ พ.ศ. 2565 สรุปได้ ดังนี้
2.1 สถิติจํานวนเรื่องร้องทุกข์เปรียบเทียบกับช่วงเวลาเดียวกันของปีงบประมาณที่ผ่านมา มีการติดต่อแจ้งเรื่องร้องทุกข์ 134,575 ครั้ง ซึ่งน้อยกว่าปีงบประมาณ พ.ศ. 2564 จํานวน 33,129 ครั้ง (มีการติดต่อแจ้งเรื่องร้องทุกข์ 167,704 ครั้ง)
2.2 ประเด็นเรื่องร้องทุกข์ที่ประชาชนยื่นเรื่องมากที่สุด 10 ลําดับแรก ได้แก่
(1) การรักษาพยาบาล เช่น ขอให้มีการยกระดับมาตรการในการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) สายพันธุ์ใหม่และยังคงให้มีความเข้มงวดในการปฏิบัติตามมาตรการในการป้องกันการแพร่ระบาดต่อไป โดยเฉพาะในช่วงเทศกาลต่าง ๆ รวมถึงขอให้ดําเนินการจัดสรรและฉีดวัคซีนให้กับประชาชนอย่างทั่วถึงและเป็นธรรม รวม 4,893 เรื่อง ดําเนินการจนได้ข้อยุติ 4,654 เรื่อง (ร้อยละ 95.12)
(2) เสียงรบกวน/สั่นสะเทือน เช่น การเปิดสถานบันเทิงและร้านอาหารเป็นแหล่งก่อให้เกิดเสียงดังรบกวน รวมทั้งการมั่วสุมของกลุ่มวัยรุ่นแข่งรถจักรยานยนต์ รวม 4,730 เรื่อง ดําเนินการจนได้ข้อยุติ 4,598 เรื่อง (ร้อยละ 97.21)
(3) ไฟฟ้า เช่น ขอให้แก้ปัญหากระแสไฟฟ้าขัดข้อง และซ่อมแซมไฟฟ้าส่องสว่าง ริมทาง หม้อแปลงไฟฟ้า สายไฟฟ้า และเสาไฟฟ้า รวมทั้งขอให้ขยายเขตการให้บริการไฟฟ้า 3,247 เรื่อง ดําเนินการจนได้ข้อยุติ 3,141 เรื่อง (ร้อยละ 96.74)
(4) การเสนอและตรากฎหมาย เช่น ขอให้มีการปรับปรุงกฎหมายการห้ามจุดพลุและดอกไม้ไฟ รวมทั้งร่างพระราชบัญญัติสุราก้าวหน้า ซึ่งขอให้ผู้ผลิตรายย่อยสามารถผลิตและจําหน่ายสุราได้เพื่อเพิ่มโอกาสในการแข่งขันที่เท่าเทียม รวม 2,972 เรื่อง ดําเนินการจนได้ข้อยุติ 2,949 เรื่อง (ร้อยละ 99.23)
(5) โทรศัพท์ เช่น การให้บริการทางโทรศัพท์หมายเลข 1422 ของกรมควบคุมโรค หมายเลขสายด่วน 1506 ของสํานักงานประกันสังคม และหมายเลขโทรศัพท์พื้นฐานของสํานักงานเขตและหน่วยงาน อื่น ๆ ในส่วนภูมิภาค ซึ่งเป็นการสอบถามเกี่ยวกับมาตรการการรักษาโควิด-19 ซึ่งรอสายนาน การต่อสายหลายครั้ง และสายหลุด รวม 2,627 เรื่อง ดําเนินการจนได้ข้อยุติ 2,363 เรื่อง (ร้อยละ 89.95)
(6) ถนน เช่น ขอให้ปรับปรุงซ่อมแซมถนนชํารุดซึ่งมีสาเหตุมาจากถนนเก่ามีอายุการใช้งานมาเป็นระยะเวลานาน ถนนมีสภาพเป็นหลุมเป็นบ่อจากน้ําท่วมขังในฤดูฝน รวมทั้งขอให้ปรับปรุงถนนลูกรังเป็นถนนลาดยางแอสฟัลต์หรือถนนคอนกรีต รวม 1,922 เรื่อง ดําเนินการจนได้ข้อยุติ 1,759 เรื่อง (ร้อยละ 91.52)
(7) น้ําประปา เช่น น้ําประปาไม่ไหลและไหลอ่อน น้ําประปาไม่มีคุณภาพ มีลักษณะเป็นสีขุ่น รวมทั้งการขอขยายเขตการให้บริการน้ําประปา รวม 1,844 เรื่อง ดําเนินการจนได้ข้อยุติ 1,790 เรื่อง (ร้อยละ 97.07)
(8) การเมือง เช่น การเสนอความคิดเห็นเกี่ยวกับการชุมนุมทางการเมือง และการเสนอความคิดเห็นเกี่ยวกับการบริหารงานของรัฐบาล 1,742 เรื่อง ดําเนินการจนได้ข้อยุติ 1,719 เรื่อง (ร้อยละ 98.68)
(9) ประเด็นเกี่ยวกับทรัพย์สิน เช่น ขอให้ตรวจสอบ ระงับ ตัดสายกรณีเป็นสายโทรศัพท์จากต่างประเทศ ซึ่งคาดว่าจะเป็นการโทรศัพท์แอบอ้างจากกลุ่มมิจฉาชีพและการตรวจสอบเว็บไซต์และ แอปพลิเคชันที่มีลักษณะหลอกลวงประชาชน รวมทั้งขอให้แก้ไขปัญหากลุ่มมิจฉาชีพหลอกลวงด้วยความเด็ดขาดเพื่อให้ปัญหาได้รับการแก้ไขอย่างเป็นรูปธรรม รวม 1,687 เรื่อง ดําเนินการจนได้ข้อยุติ 1,366 เรื่อง (ร้อยละ 80.97)
(10) การเสนอความคิดเห็นเกี่ยวกับนโยบายและโครงการของรัฐ เช่น มาตรการบรรเทาภาระค่าใช้จ่ายด้านสาธารณูปโภคขั้นพื้นฐาน (ค่าน้ํา-ค่าไฟ) และขอให้เพิ่มสิทธิและขยายระยะเวลาโครงการคนละครึ่ง รวมทั้งขอให้ตรวจสอบการดําเนินโครงการเราเที่ยวด้วยกัน รวม 1,511 เรื่อง ดําเนินการจนได้ข้อยุติ 1,414 เรื่อง (ร้อยละ 93.58)
2.3 รายงานสรุปการสอบถามข้อมูล แจ้งเหตุ ร้องขอความช่วยเหลือและเสนอข้อคิดเห็น ในช่วงการแพร่ระบาดของโรคโควิด-19 ประจําปีงบประมาณ พ.ศ. 2565 ผ่านสายด่วน 1111 (ตั้งแต่วันที่ 1 ตุลาคม - 30 กันยายน 2565) สรุปได้ ดังนี้
หน่วย : เรื่อง
ลําดับที่
ประเภทเรื่อง
เรื่องร้องทุกข์
ดําเนินการ
จนได้ข้อยุติ
รอผลการพิจารณา